Helikopter rentas negeri hanya dapat kebenaran selenggara

Kebenaran rentas negeri diberikan kepada helikopter yang tular baru-baru ini hanya untuk menyelenggara pesawat tersebut dan bukan untuk membeli tempahan nasi kandar, kata polis.

Menurut Ketua Polis Perak Datuk Mior Faridalathrash Wahid berkata pihaknya telah merakam kenyataan ketua balai polis yang memberi kebenaran dan semua individu yang terlibat, termasuk pengadu, pemilik premis makanan dan pemilik syarikat helikopter jenis Bell 505 Global Ranger itu.

“Pihak polis masih meneruskan siasatan dan hasil siasatan akan dirujuk kepada timbalan pendakwa raya untuk arahan selanjutnya dalam masa terdekat,” katanya dalam kenyataan hari ini.

Beliau berkata kes disiasat di bawah Peraturan 16 Peraturan-Peraturan Pencegahan dan Pengawalan Penyakit Berjangkit dan orang ramai diminta tidak membuat spekulasi kerana boleh mengganggu proses siasatan.

Semalam, polis Perak dilaporkan mengambil keterangan beberapa individu termasuk seorang lelaki bergelar Datuk berusia 52 tahun, bagi membantu siasatan insiden berkenaan di Ibu Pejabat Polis Daerah Petaling Jaya, Selangor.

Isu berkenaan tular dalam media sosial apabila sebuah helikopter mendarat di Padang Ipoh dipercayai untuk mengambil pesanan 36 bungkus nasi ganja yang ditempah pelanggan dari ibu negara di sebuah kedai menjual nasi kandar terkemuka di bandar raya ini.

Pihak Berkuasa Penerbangan Awam Malaysia (CAAM) dalam kenyataan pada Sabtu lepas memaklumkan helikopter Bell 505, dikendalikan oleh Systematic Aviation Services Sdn. Bhd. (SAS) itu, berlepas dari Lapangan Terbang Sultan Abdul Aziz Shah, Subang ke Ipoh pada 9.08 pagi sebelum kembali ke Subang pada 11:02 pagi, seperti difailkan dalam pelan penerbangan.


Pemilik restoran kena 10 tahun penjara pukul isteri didakwa curang

Seorang pemilik restoran dihukum penjara 10 tahun dan empat sebatan oleh Mahkamah Sesyen Tawau hari ini kerana mencederakan isterinya menggunakan sebatang rotan minggu lepas.

Hakim Awang Kerisnada Awang Mahmud menjatuhkan hukuman itu terhadap Mohd Faizal Md Yusuf, 34, yang mengaku bersalah atas pertuduhan tersebut.

Mohd Faizal didakwa dengan sengaja menyebabkan kecederaan ke atas isterinya, Siti Nur Ajeerah Lama, 32, menggunakan sebatang rotan di Restoran D’Archery Garden, Batu 1, Jalan Kuhara di sini pada 1 tengah hari, 6 April lepas.

Tertuduh didakwa mengikut Seksyen 324 Kanun Keseksaan yang dibaca bersama Seksyen 326A Kanun Keseksaan yang memperuntukkan hukuman penjara hingga 10 tahun atau denda atau sebat atau mana-mana dua daripada hukuman berkenaan.

Terdahulu ,Timbalan Pendakwa Raya Mohd Suhaimi Suriana memohon hukuman berat dikenakan terhadap tertuduh kerana selain kepentingan awam, tahap kecederaan dialami mangsa perlu diambil kira yang sehingga kini masih mendapatkan rawatan di Hospital Tawau serta mengalami trauma.

Tertuduh yang tidak diwakili peguam kemudian memohon hukuman diringankan dan memberitahu mahkamah bahawa tindakan itu atas perasaan marah kerana mengesyaki isterinya berlaku curang.

Awang Kerisnada dalam penghakimannya berkata hukuman dikenakan itu turut mengambil kira tahap keseriusan kecederaan dialami mangsa.

“Tidak kira sama ada betul atau tidak mangsa curang, itu tidak sepatutnya dijadikan alasan tertuduh memukul mangsa dengan begitu teruk.

“Tertuduh boleh sahaja membuat laporan polis atau merujuk ke Mahkamah Syariah atau mendapatkan khidmat kaunseling kerana perbuatan terhadap isteri itu tidak wajar dan mendera,” katanya.


[KEMAS KINI] 96 pesakit meninggal sebelum dibawa ke hospital hari ini

Angka kematian akibat Covid-19 di seluruh negara dalam tempoh 24 jam sehingga 12 tengah hari tadi turun kepada 277 kes berbanding 318 kes yang dicatatkan semalam, menjadikan jumlah keseluruhan 11,968 kes.

Ketua Pengarah Kesihatan Tan Sri Dr Noor Hisham Abdullah berkata daripada jumlah kematian itu 96 pesakit meninggal dunia sebelum dibawa ke hospital dan dikategorikan sebagai Brought In Dead (BID).

“Dalam tempoh 24 jam itu juga seramai 17,025 pesakit disahkan sembuh. Keseluruhan kes sembuh ialah 1,110,528 kes berbanding jumlah kes positif sejak wabak melanda negara ini tahun lalu sebanyak 1,363,683 kes.

“Sebanyak 241,187 kes masih aktif. Sementara 1,075 pesakit masih dirawat di unit rawatan rapi dengan 537 memerlukan bantuan alat pernafasan,” katanya pada sidang media bersama Menteri Kesihatan Datuk Seri Dr Adham Baba hari ini.

Terdahulu beliau memaklumkan sebanyak 21,468 jangkitan baharu dilaporkan di seluruh negara dalam tempoh 24 jam sehingga 12 tengah hari tadi, turun sedikit berbanding jumlah dicatatkan semalam, 21,668 kes. Daripada jumlah itu 3,866 membabitkan bukan warganegara Malaysia.

Daripada 21,468 kes harian yang dilaporkan pada hari ini, sebanyak 670 kes ata 3.1 peratus adalah daripada kategori 3, 4 dan 5, manakala sebanyak 20,798 kes (96.9 peratus) lagi adalah terdiri daripada kategori 1 dan 2.

“Secara keseluruhan, hanya 2,703 kes atau 12.6 peratus daripada jumlah kes yang dilaporkan pada hari ini telah lengkap di vaksinasi iaitu yang telah mendapat vaksinasi dua minggu selepas dos kedua,” katanya.

Mengenai kadar kebolehjangkitan pula beliau berkata berdasarkan data terkini pada 12 Ogos 2021, nilai RT Malaysia adalah sebanyak 1.05.

Negeri yang mencatatkan nilai RT yang tertinggi adalah Perlis (nilai RT 1.33) diikuti oleh Sabah dan Kelantan (masing-masing nilai RT 1.20), serta Sarawak dan Pulau Pinang (nilai RT 1.17). Semua negeri mencatatkan RT melebihi 1.0 kecuali Wilayah Persekutuan Labuan dan Wilayah Persekutuan Putrajaya.

Dr Noor Hisham berkata dalam tempoh 24 jam itu 41 lagi kluster baharu dilaporkan menjadikan keseluruhannya 4,120 kluster dengan 2,827 telah ditamatkan.

Daripada jumlah kluster baharu itu, 22 membabitkan jangkitan di tempat kerja, Komuniti (sembilan), kumpulan berisiko tinggi (lapan) dan dua institusi pendidikan di Pahang dan Kelantan.

Selangor merekodkan jumlah jangkitan di tempat kerja paling banyak iaitu 10 kluster dengan tiga kluster membabitkan jumlah jangkitan tertinggi iaitu Industri Lingkaran Mohamed Satu di Klang dan Petaling mencatatkan 212 kes, Industri Sungai Pinang 4/2 di Klang (87 kes), dan Industri Bukit Belimbing 26 (50 kes).


Zahid pertahan Guan Eng, tapi MCA bidas DAP cuba menakutkan pengundi Cina

Walaupun Presiden UMNO, Datuk Seri Ahmad Zahid Hamidi mempertahankan kenyataan Lim Guan Eng, namun rakan komponennya, MCA membidas DAP yang memainkan sentimen perkauman untuk menakutkan pengundi Cina.

Naib Presiden MCA, Datuk Seri Ti Lian Ker menyifatkan langkah DAP mencipta istilah ‘gelombang hijau’ adalah bertujuan untuk menunjukkan PAS sebagai parti kejam dan mahu pengundi Cina terus menyokong Pakatan Harapan (PH) pada Pilihan Raya Negeri (PRN), tetapi Zahid mempertahankan Guan Eng pula.

“Gelombang hijau telah diwujudkan untuk menakutkan, mengugut dan memaksa masyarakat Cina untuk terus mengundi DAP dan PH sahaja.

“DAP mahu supaya undi-undi Cina terus dikunci dengan memomokkan PAS sebagai satu parti yang akan bertindak ganas dan kejam terhadap masyarakat Cina.

“Sementara DAP meningkatkan usaha memancing undi Melayu secara agresif dengan mencuba untuk bermesra dengan masyarakat Melayu atau buy in minda dan undi Melayu,” katanya dalam satu kenyataan hari ini.

Menurut beliau, taktik sama telah digunakan DAP terhadap MCA sebelum ini dengan memalitkan parti tersebut sebagai pengkhianat kaum Cina.

Lian Ker mengulas mengenai laporan media berkaitan ucapan Pengerusi DAP Lim Guan Eng baru-baru ini di Pulau Pinang yang dilaporkan sebuah portal berbahasan Cina, China Press.

“Guan Eng telah menggunakan legenda dan sejarah dari kesusasteraan negeri China untuk mengeksploitasi sentimen dan emosi pengundi Cina.

“Dan inilah taktik yang sama yang digunakan oleh DAP untuk membolot undi masyarakat Cina dengan menyamakan MCA sebagai pengkhianat bangsa,” katanya lagi.

Lian Ker mendakwa DAP adalah sebuah parti yang hipokrit dan tidak mempunyai sebarang perbezaan dengan PAS yang menggunakan mantra ‘undi PAS masuk syurga, undi parti lain masuk neraka’.

Serentak itu, beliau menggesa agar pemimpin DAP tidak terus membelenggu negara dan rakyat dengan mainan politik 3R.

Sebagai sebuah parti yang telah berkuasa, DAP menurut beliau, seharusnya memberi tumpuan untuk menyelesaikan masalah ekonomi dan politik yang telah melanda negara.

“Sudah-sudahlah dengan mainan politik ini yang akan merosakkan dan membinasakan semua yang kita bina hingga ke hari ini,” katanya lagi.


Beristiqfar moga kita peroleh kejayaan melawan pandemik

Firman Allah Taala dalam Surah Al-Anfal ayat 33 bermaksud “Dan Allah tidak akan sesekali mengazab mereka sedangkan kamu (Muhammad) berada diantara mereka (umat). Dan tidak pula Allah mengazab mereka sedangkan mereka memohon ampun (yakni beristiqfar)”.

Istiqfar ini adalah memohon keampunan kepada Allah yang sudah dilakukan oleh para anbia, umat terdahulu dan salafus soleh serta menjadi wirid amalan umat Nabi Muhammad SAW.

Ia juga menjadi amalan yang dirutinkan oleh junjungan besar Nabi Muhammad SAW hingga ada riwayat menukilkan baginda beristiqfar kepada Allah sebanyak 70 hingga 100 kali dalam satu majlis sedangkan Rasulullah adalah maksum iaitu terpelihara daripada perbuatan dosa.

Kenapa Rasulullah memilih beristiqfar. Ini kerana amalan beristiqfar ini mempunyai pelbagai keistimewaannya yang tersendiri.

Istiqfar adalah anak kunci untuk membuka pintu kenikmatan baik yang disediakan oleh Allah dan secara tidak langsung menahan azab atau bencana kepada hambanya seperti yang diriwayatkan oleh Abdullah Bin Abbas bahawa Rasulullah SAW bersabda “Barang siapa melazimkan istighfar, maka Allah akan jadikan jalan keluar dalam setiap kesulitan hidup dan jadikan setiap kegundah-gulanaan menjadi kebahagiaan dan Allah akan memberinya rezeki dari jalan yang tidak disangka-sangka.” (Hadis Riwayat Abu Dawud dan Ibnu Majah).

Muktahir ini, dunia dikejutkan oleh pandemik Covid19 yang tidak terkecuali melanda negara kita sejak setahun lalu.

Pelbagai usaha dan ikhtiar yang sudah kerajaan lakukan bagi menangani wabak yang sudah berlarutan sejak setahun yang lalu. Pentadbiran utama negara tidak pernah berdiam diri dan sentiasa melakukan perancangan demi perancangan dalam menanganinya.

Pandemik yang tidak pernah terlintas dalam benak sebahagian besar usia kita ini sememangnya memberi kesan dalam setiap jiwa bukan sahaja di Malaysia tetapi juga di seluruh dunia.

Kerajaan tidak pernah berputus asa dan sentiasa berazam untuk bangkit kembali dengan mencari solusi terbaik bagi menanganinya dan seterusnya memberi kesejahteraan kepada rakyat secara keseluruhannya.

Justeru, segala usaha yang kerajaan jalankan kini memerlukan dokongan semua rakyat tanpa ada yang terkecuali. Apa yang lebih penting, kita berharap segala ikhtiar yang dilaksanakan ini mendapat keredhaan Allah kerana kita sedar yang kita hanya mampu merancang tetapi Allah yang maha suci yang akan menentukan keberuntungan perancangan kita.

Sahabat besar Rasulullah SAW, Abu Musa Al-Asyari pernah berkata “Dahulu kami mempunyai dua penjaga dari bencana di dunia ini. Yang satu sudah pergi selama-lamanya dan kini tinggal satu sahaja.

Yang telah pergi itu ialah keberadaan Rasululullah SAW di tengah-tengah umat dan satu lagi yang tersiksa adalah istiqfar. Jika yang satu ini juga sudah hilang, maka celakalah kita semua”.

Justeru marilah kita semua umat Islam di Malaysia untuk kita sama-sama beristiqfar kepada Allah setiap saat dan ketika. Mudah-mudahan kita bukan sahaja mendapat pengampunan daripada tuhan yang maha Esa tetapi juga diangkat wabak Covid19 daripada bumi tercinta dan seterusnya dikurniakan limpahan rahmat berupa ekonomi yang mantap dan kesihatan yang berkekalan, InsyaAllah.

#malaysiaberistiqfar

Setawar
Penulis merupakan pembaca Agenda Daily dan bekas wartawan.


Kes jangkitan baharu di Singapura meningkat, 5 lagi mati

Singapura mencatatkan peningkatan kes jangkitan baharu semalam melepasi selepas 2,000 kes sehari buat kali pertama sejak pandemik itu menular.

Sebanyak 2,236 kes baharu direkodkan setakat 28 September, menurut Kementerian Kesihatan Singapura 1,711 kes dikesan dalam komuniti, 515 di asrama pekerja migran dan 10 kes import.

Berdasarkan data terkini, 1,325 kes kini ditempatkan di hospital antaranya 209 adalah kes serius yang memerlukan bantuan oksigen dan 30 dirawat di unit rawatan rapi (ICU).

Sejak 28 hari lalu, daripada 24,005 individu yang dijangkiti, 98.0 peratus tidak mengalami atau bergejala ringan, 1.7 peratus memerlukan bantuan oksigen, 0.2 peratus di ICU dan 0.1 peratus pesakit meninggal dunia.

Kementerian itu memaklumkan lima lagi kes – kesemuanya warga emas Singapura – telah meninggal dunia akibat komplikasi COVID-19 pada Selasa, menjadikan jumlah korban untuk bulan ini sebanya 30 orang.

Pada 27 Sept, sebanyak 82 peratus penduduk sudah lengkap dua dos vaksin COVID-19 dan 85 peratus lagi menerima sekurang-kurangnya satu dos.

Singapura sudah memberikan sejumlah 9,128,419 dos vaksin Pfizer-BioNTech Comirnaty dan Moderna di bawah program vaksinasi kebangsaan termasuk 172,090 dos penggalak.

Di samping itu, 194,270 dos vaksin lain yang diiktiraf untuk penggunaan kecemasan Pertubuhan Kesihatan Sedunia telah diberikan kepada 97,311 individu.

Sehingga tengah hari Selasa, jumlah kes di republik ini sebanyak 91,775 dengan 15,469 kes aktif dan 85 kematian.


Akaun TikTok Sanusi boleh diakses kembali

Selepas tidak boleh diakses pengguna di negara ini sejak Sabtu lalu, hari ini akaun TikTok rasmi Menteri Besar Kedah, Datuk Seri Muhammad Sanusi Md Nor sudah boleh diakses kembali.

Muhammad Sanusi yang juga Pengarah Pilihan Raya Perikatan Nasional (PN) sebelum ini mendakwa akaun TikToknya disekat kerajaan.

Dalam ucapannya sebelum ini, beliau mencabar pihak kerajaan segera mengembalikan akses kepada akaun TikToknya itu untuk bersaing secara sihat menjelang pilihan raya negeri (PRN).

Melalui satu hantaran di Facebook, beliau memuat naik paparan skrin komen salah seorang pengikut yang memaklumkan akaunnya masih boleh diakses dari Singapura.

“Aik…Ada siapa-siapa lagi yang dok luaq (luar) negara boleh akses juga akaun tu (itu)?,” tanyanya.

Hasil semakan di TikTok, beberapa pengguna yang sedang berada di luar negara memaklumkan mereka masih boleh mengakses akaun ADUN Jeneri itu.

Dalam pada itu, Suruhanjaya Komunikasi dan Multimedia Malaysia (SKMM) dalam satu kenyataan mengesahkan pihaknya tidak menghalang akses atau memadam kandungan akaun TikTok milik Muhammad Sanusi.

Menteri Dalam Negeri, Datuk Seri Saifuddin Nasution Ismail turut menafikan kerajaan menyekat akaun TikTok itu.

Sementara itu, Muhammad Sanusi sempat mencipta akaun kedua di TikTok sebaik akaun pertamanya dengan hampir 450,000 pengikut itu disekat dengan nama ‘sanusimdnor74’.

Kurang 24 jam, akaun baharu itu sudah meraih lebih 170,000 pengikut setakat ini.


PRN Melaka: Kempen di media sosial dilarang selepas 11.59 malam ini

Suruhanjaya Pilihan Raya (SPR) mengingatkan semua parti politik yang bertanding pada Pilihan Raya Negeri (PRN) Melaka supaya menghentikan kempen, termasuk menerusi media sosial, mulai tengah malam ini.

Setiausaha Suruhanjaya Pilihan Raya (SPR), Datuk Ikmalrudin Ishak dalam kenyataan hari ini memaklumkan semua pihak tidak boleh lagi merayu undi di luar pusat mengundi dan media sosial selepas jam 11.59 malam ini.

“Tempoh rasmi berkempen akan tamat pada 11.59 malam ini dan selepas tempoh berakhir, sebarang bentuk aktiviti berkempen termasuk aktiviti merayu undi hendaklah dihentikan.

“Mana-mana pihak tidak boleh merayu undi termasuklah di luar pusat mengundi dan juga melalui saluran media sosial seperti Facebook, Twitter, Instagram dan lain-lain.

“SPR juga mengingatkan bahawa semua parti atau calon bertanding adalah dilarang membuka, membina atau menyelenggara barung semasa hari mengundi. Mana-mana pihak yang melakukan kesalahan ini akan diambil tindakan undang-undang,” katanya yang menjelaskan 217 pusat mengundi melibatkan 1,109 saluran dibuka mulai jam 8 pagi hingga 5.30 petang esok.

Seramai 476,037 pemilih akan menunaikan kewajipan membuang undi pada Pilihan Raya Negeri (PRN) Melaka Ke-15, setelah Dewan Undangan Negeri (DUN) dibubarkan susulan tumbangnya kerajaan UMNO pimpinan Datuk Seri Sulaiman Md Ali.

Ikmalrudin juga menasihatkan semua pemilih supaya keluar mengundi mengikut masa keluar mengundi yang digalakkan seperti mana yang tercatat pada aplikasi MySPR Semak.

“Sekiranya pengundi tidak dapat hadir pada masa keluar mengundi yang digalakkan atas sebab-sebab tertentu, pengundi masih boleh keluar mengundi mengikut kelapangan masa dari jam 8 pagi hingga 5.30 petang. Namun demikian, pengundi dinasihatkan untuk tidak keluar mengundi pada saat-saat akhir,” katanya.

Beliau juga mengingatkan majikan supaya membenarkan pekerja yang berdaftar sebagai pemilih untuk keluar mengundi dan mana-mana majikan yang tidak membenarkannya boleh diambil tindakan mengikut Seksyen 25 (3) Akta Kesalahan Pilihan Raya 1954.

Seksyen 25 (3) Akta Kesalahan Pilihan Raya 1954 memperuntukkan hukuman denda RM5,000 atau penjara selama setahun, jika sabit kesalahan.

Selain itu, semua pengundi diwajibkan memakai pelitup muka, melakukan saringan suhu badan, menggunakan sanitasi tangan dan merekodkan kehadiran serta mengamalkan penjarakan fizikal pada hari pengundian.

Beliau berkata bagi pengundi yang bergejala dan tidak melepasi saringan suhu badan akan tetap dibenarkan mengundi di khemah khas yang dipantau pegawai kesihatan.

“Pengundi berkenaan akan diuruskan oleh pegawai kesihatan untuk pemeriksaan dan tindakan lanjut manakala individu yang diletak di bawah Perintah Pengawasan dan Pemerhatian (PUS) dan individu yang bergejala yang sedang dalam rawatan (PUI) yang ingin mengundi hendaklah memohon kebenaran daripada Pegawai Kesihatan Daerah, untuk keluar sementara ke Pusat Mengundi,” katanya.

Bagi kelancaran proses pengundian, SPR mengingatkan semua pihak khususnya pengundi, calon dan petugas supaya tidak memakai baju, topi, pelitup separuh atau membawa material yang mempunyai nama, simbol, gambar parti atau calon yang bertanding atau bahan kempen serta sebarang tagline atau slogan kempen ke pusat mengundi.

Mana-mana pengundi atau individu yang gagal mematuhi boleh dihalang dari memasuki pusat mengundi dan dikenakan tindakan undang-undang sekiranya berbuat demikian.

Ikmalrudin berkata bagi kelancaran proses pengundian, SPR telah menjalankan semakan peralatan mengundi seperti peti undi, dakwat pilihan raya, kertas undi, petak undi dan sebagainya bagi memastikan semua peralatan lengkap dan berada dalam keadaan baik.

Peralatan berkenaan diagihkan kepada Ketua-Ketua Tempat Mengundi (KTM) bagi setiap saluran mengundi.


Ringgit jatuh, kerajaan tak cadang semak semula unjuran ekonomi: Rafizi

Kerajaan belum bercadang untuk menyemak semula unjuran pertumbuhan ekonomi negara tahun ini susulan penyusutan mata wang ringgit dua minggu kebelakangan ini.

Bagaimanapun, Menteri Ekonomi Rafizi Ramli berkata kerajaan akan terus memantau perkembangan mata wang tempatan itu, menurut laporan Bernama.

Penyusutan nilai ringgit dua minggu ini disifatkan banyak dipengaruhi oleh hasil perbincangan mengenai had siling hutang Amerika Syarikat (AS) sekali gus mempengaruhi sentimen pasaran.

“Setakat ini terlalu awal untuk menetapkan bahawa kejatuhan mata wang ringgit untuk satu dua minggu ini akan ada kesan kepada projection (unjuran pertumbuhan ekonomi).

“Kita perlu menunggu data-data perdagangan dan ekonomi dalam bulan hadapan, dua bulan lagi kerana yang mempengaruhi unjuran pertumbuhan itu bukan sangat melibatkan kadar nilai ringgit tetapi lebih kepada aktiviti perdagangan (seperti) eksport, import, harga minyak dan sebagainya,” katanya kepada pemberita di sini, hari ini.

Rafizi berkata situasi nilai ringgit sekarang turut membawa kebaikan, contohnya kepada pendapatan negara dan juga sektor minyak memandangkan pricing (penetapan harga) adalah dalam nilai dolar Amerika Syarikat.

“The higher the price is and the weaker ringgit is, lebih banyak duit kita dapat tetapi contohnya bagi eksport kita (adalah sebaliknya). Jadi, kita akan terus memantau situasi tapi setakat ini tiada sebarang keperluan (untuk menyemak semula unjuran),” kata Rafizi.

Beliau berkata demikian ketika ditanya sama ada kerajaan akan menyemak semula unjuran Keluaran Dalam Negara Kasar (KDNK) susulan penyusutan mata wang tempatan.

Tahun ini, kerajaan mengunjurkan pertumbuhan ekonomi pada kadar empat hingga lima peratus.

Terdahulu, Rafizi menghadiri sesi libat urus kajian separuh penggal Rancangan Malaysia ke-12 (RMK12) di Majlis Bandaraya Iskandar Puteri, di sini.

Turut hadir Menteri Besar Johor Datuk Onn Hafiz Ghazi.


Indonesia mula beri dos keempat kepada 4 juta pekerja kesihatan

Indonesia memulakan pusingan kedua suntikan penggalak vaksin Covid-19 kepada kakitangan perubatan, kata Menteri Kesihatan Budi Gunadi Sadikin hari ini, memandangkan imuniti yang didorong oleh vaksin dijangka berkurangan dari semasa ke semasa.

Budi berkata kerajaan telah mula memberikan suntikan penggalak kedua – menjadikan empat rejim suntikan keseluruhan – kepada empat juta kakitangan perubatan di seluruh negara.

“Kami telah mula mengedarkan dos vaksin keempat, dan kami kini mengutamakan kakitangan perubatan. Ia setelah sekurang-kurangnya enam bulan (sejak mereka menerima dos ketiga), dan data penyelidikan menunjukkan bahawa tahap imuniti berkurangan selepas tempoh ini.

“Bagi pekerja perubatan, kami mempunyai banyak stok vaksin… lebih daripada mencukupi. Terdapat empat juta kakitangan perubatan secara keseluruhannya,” kata Budi.

Pakar kesihatan sebelum ini menggesa pemerintah untuk memberikan suntikan penggalak kedua, terutama untuk kakitangan perubatan, kerana beban kes Covid-19 di Indonesia meningkat akibat penularan subvarian Omicron.

Minggu lalu, seorang pegawai Kementerian Kesihatan berkata orang ramai tidak lama lagi akan mula menerima suntikan penggalak kedua mereka, sementara menunggu keputusan jelas daripada Kumpulan Penasihat Teknikal Indonesia mengenai Imunisasi (ITAGI).

Kakitangan perubatan adalah kumpulan pertama yang layak menerima dos vaksin Covid-19 ketiga menjelang akhir 2021. Warga emas dan orang yang berisiko kesihatan berada di barisan seterusnya, diikuti orang awam pada awal 2022.

Selepas sekatan mobiliti dilonggarkan dengan ketara sepanjang separuh pertama 2022, kerajaan dalam beberapa minggu kebelakangan ini telah mengenakan semula syarat yang lebih ketat untuk masuk ke ruang awam dan perjalanan, di tengah-tengah peningkatan kes.

Sebagai contoh, hanya individu yang telah menerima suntikan dos penggalak dikecualikan daripada ujian Covid-19 untuk perjalanan ke luar negara.

Indonesia setakat ini telah memberikan 425 juta dos vaksin Covid-19. Ini bermakna 63.6 peratus daripada populasi telah diberi vaksin sepenuhnya, atau telah menerima sekurang-kurangnya dua dos vaksin.

Hanya 20 peratus daripada populasi telah menerima sekurang-kurangnya satu suntikan dos penggalak. – Agensi


Dijangkiti Covid-19 selepas terima dua dos vaksin

Seorang pekerja asing di Singapura yang telah menerima dua dos suntikan vaksin Covid-19 disahkan dijangkiti virus itu, semalam.

Kementerian Kesihatan Singapura berkata, pesakit berusia 23 tahun ini adalah rakyat India yang bekerja dalam industri marin, tinggal di asrama di selatan negara itu.

Pekerja terbabit tidak menunjukkan simptom, kemungkinan disebabkan dia menerima dua dos suntikan vaksin Covid-19 pada 25 Januari dan 17 Januari lalu, kata kementerian itu.

Dia dapati positif selepas menjalani ujian serum darah kerana kemampuan menghasilkan antibodi.

“Kes ini menjadi peringatan bahawa kemungkinan penerima vaksin boleh dijangkiti Covid-19.

“Tetapi vaksin itu berkesan untuk menghalang virus daripada menjangkiti mereka yang telah divaksin,” kata kementerian itu dalam satu kenyataan.

Sementara itu, pihak berkuasa Jepun juga memaklumkan bahawa seorang kakitangan hospital yang menerima vaksin baru-baru ini disahkan positif Covid-19.

Pekerja sementara di hospital Ishikawa itu telah menerima doa dos suntikan vaksin Pfizer pada 13 Mac dan 14 April, dan tidak menunjukkan sebarang simptom, kata pihak berkuasa kesihatan Jepun.

Pekerja berkenaan menjalani ujian Covid-19 selepas bersentuhan dengan individu yang dijangkiti, tetapi bukan pesakit di hospital berkenaan. – Agensi


Hab kereta api penumpang terbesar Asia kembali beroperasi di Beijing

Hab kereta api penumpang terbesar di Asia kembali beroperasi di Beijing pada Isnin selepas empat tahun melalui kerja-kerja pembinaan semula.

Dengan keluasan hampir 400,000 meter persegi, atau seluas 56 padang bola sepak, Stesen Kereta Api Beijing Fengtai kini mempunyai 32 landasan kereta api dan 32 platform serta mampu menampung sehingga 14,000 penumpang sejam, lapor Xinhua, menurut Bernama.

Terletak di daerah Fengtai di selatan Beijing, stesen kereta api tertua yang dibina pada 1895 itu menyediakan perkhidmatan penumpang dan pengangkutan sebelum ditutup pada 2010.

Pembinaan semula stesen itu bermula pada 2018.

Selain penambahan infrastruktur kemudahan, stesen itu turut berwajah baharu dengan mengadaptasi pelbagai reka bentuk seni bina tradisional Cina.

Ia juga merupakan stesen kereta api pertama di negara ini yang mempunyai struktur dua dek, dengan menyediakan perkhidmatan kereta api berkelajuan tinggi dan biasa.

Pengendali stesen memaklumkan sebanyak 120 kereta api akan beroperasi di peringkat awal perkhidmatan.


Indonesia belum masuki fasa endemik, Jakarta masih PPKM

Kementerian Kesihatan Republik Indonesia (Kemenkes) menegaskan bahawa negara masih dalam fasa mengawal pandemik Covid-19 dan terdapat banyak langkah yang perlu dilalui sebelum memasuki fasa endemik.

Sehubungan itu, Kemenkes mengingatkan orang ramai tidak boleh terbawa-bawa dengan kelonggaran sekatan dan protokol kesihatan yang telah dilonggarkan.

“Terdapat beberapa langkah yang mesti dilalui… daripada pandemik kepada penurunan, mengawal keadaan, penghapusan, dan pembasmian,” kata Timbalan Menteri Kemenkes Dante Saksono Harbuwono.

Saksono percaya bahawa Indonesia berada di tengah-tengah tempoh terkawal selepas dua tahun bergelut dengan wabak itu dan percaya kurangnya gangguan dalam aktiviti sosial rakyat serta penurunan jumlah kes Covid-19.

“Pandemik terkawal masih menuju ke fasa seterusnya dan diharapkan akan bertambah baik sehingga kita tiba di fasa penghapusan dan pembasmian,” kata Saksono, yang mengingatkan orang ramai tentang kewujudan Selesema Sepanyol dan Selesema Burung pada masa lalu.

Kemenkes memerhati dengan teliti tiga senario yang perlu diharungi oleh negara ketika peralihan pandemik kepada endemik yang termasuk lenyapnya sebahagian daripada virus; sistem imun manusia yang mula menyesuaikan diri; dan mendedahkan corak virus untuk meramalkan peristiwa masa depan.

Sementara itu, pemerintah Indonesia melanjutkan sekatan mobiliti awam Covid-19 peringkat terendah atau PPKM Tahap 1 di Jakarta, Bogor, Depok, Tangerang, Bekasi, Puncak dan Cianjur selama dua minggu lagi.

Arahan sekatan mobiliti terkandung dalam Arahan Kementerian Dalam Negeri No.26/2022 dan paling tidak terhad ini adalah berdasarkan perkembangan terkini mengenai kes aktif Covid-19.

Kes aktif Covid-19 bersama dengan penularan jangkitan telah menurun secara drastik, kata kerajaan.

Arahan terbaharu itu juga bermakna semua pejabat kini dibenarkan melaksanakan 100 peratus ‘kerja dari pejabat’ sambil memaksimumkan penggunaan aplikasi pengesanan PeduliLindungi.

PPKM Tahap 1 juga akan membenarkan persekolahan bersemuka diadakan di bawah jarak selamat yang ketat dalam kalangan pelajar.

Ketua Pengarah Pentadbiran Wilayah Kementerian Dalam Negeri, Safrizal ZA menjelaskan, kelonggaran PPKM berikutan keadaan wabak yang landai.

Beliau juga menjelaskan bahawa wilayah di seluruh Pulau Jawa dan Bali di bawah PPKM Tahap 1 telah meningkat daripada 11 kepada 41 bandar atau kabupaten dengan wilayah Tahap 4 tidak lagi wujud.

Walaupun wabak itu dilihat semakin pulih, Safrizal mengingatkan orang ramai untuk terus mematuhi protokol kesihatan. – Agensi


Russia usir 85 pegawai diplomatik kedutaan Perancis, Sepanyol, Itali

Moscow mengusir sejumlah 85 kakitangan kedutaan Perancis, Sepanyol dan Itali sebagai tindak balas kepada langkah serupa oleh negara-negara tersebut, menonjolkan kerosakan kepada hubungan dengan ahli terkemuka Kesatuan Eropah (EU) sejak Russia melancarkan perangnya ke atas Ukraine.

Kementerian Luar Russia dalam kenyataan hari ini berkata Moscow mengarahkan 34 kakitangan diplomatik dari Perancis, Sepanyol (27) dan Itali (24).

Ketiga-tiga negara itu adalah antara negara Eropah yang secara kolektif telah mengusir lebih 300 pegawai Russia sejak pencerobohan 24 Februari lalu.

Dalam kebanyakan kes, mereka menuduh diplomat Russia mengintip, tetapi Moscow menafikannya.

Russia sebelum ini menghantar pulang 45 kakitangan diplomatik Poland dan 40 warga Jerman bulan lepas. Ia juga telah mengumumkan langkah terhadap Finland, Romania, Denmark, Sweden, Norway dan Jepun.

Perdana Menteri Itali Mario Draghi menggelar pengumuman oleh Moscow pada Rabu sebagai “tindakan bermusuhan” dan berkata saluran diplomatik tidak boleh diganggu.

Perancis berkata ia kesal dengan tindakan Moscow itu sebagai tindak balas yang tidak wajar terhadap apa yang dikatakan keputusannya sendiri pada April untuk mengusir beberapa dozen ejen Russia yang bertindak di wilayahnya di bawah status diplomatik dan bertugas menentang kepentingan keselamatannya.

Sepanyol berpendapat keputusan Moscow itu sebagai tidak berdasarkan prinsip timbal balik, memetik “sebab keselamatan yang wajar” bagi pengusiran kakitangan kedutaan Russia dari Madrid bulan lepas.

Itali berkata kakitangannya sentiasa bertindak mengikut Konvensyen Vienna mengenai hubungan diplomatik.

“Dalam mengulangi kecaman tegas kami terhadap pencerobohan terhadap Ukraine oleh Persekutuan Russia, Itali dengan tegas menuntut gencatan senjata segera yang akan menamatkan penderitaan penduduk awam dan menjamin permulaan rundingan konkrit untuk penyelesaian politik dan mampan kepada konflik itu,” kata Kementerian Luar Itali. – Agensi


Kanak-kanak lelaki 4 tahun maut jatuh tingkat 35 kondominium

Seorang kanak-kanak lelaki berusia empat tahun maut selepas terjatuh dari tingkat 35 sebuah kondominium di Jalan Perdana 3/10 Pandan Perdana dekat Kuala Lumpur, semalam.

Ketua Polis Daerah Ampang Jaya Asisten Komisioner Mohamad Farouk Eshak berkata pihaknya menerima maklumat berhubung kejadian daripada pengawal keselamatan di kondominium tersebut pada 2.20 petang.

Menurutnya, siasatan awal mendapati kanak-kanak yang merupakan warga asing itu dibawa ibunya yang bekerja sebagai pembantu rumah sambilan ke sebuah unit di kondominium terbabit untuk mengambil upah membasuh dan melipat baju.

“Mangsa yang merupakan anak bongsu daripada tiga adik beradik itu ditinggalkan seorang diri oleh ibunya berusia 36 tahun di ruang tamu rumah kerana sedang tidur sebelum wanita itu turun untuk membasuh pakaian di (kedai) dobi di bawah rumah.

“Kanak-kanak itu dipercayai telah bangun daripada tidur dan membuka pintu gelongsor sebelum memanjat kerusi yang berada di balkoni,” katanya dalam satu kenyataan hari ini.

Mohamad Farouk berkata ketika kejadian bapa kanak-kanak itu sedang bekerja di Petaling Jaya dan semakan mendapati ibu bapa mangsa tinggal di negara ini sejak lima tahun lepas.

Katanya, mayat kanak-kanak itu dihantar ke Hospital Canselor Tuanku Muhriz (HCTM) Universiti Kebangsaan Malaysia (UKM) untuk bedah siasat dan setakat ini tiada tangkapan dibuat serta siasatan masih dijalankan mengikut Seksyen 31 (1) Akta Kanak-Kanak 2001 iaitu pengabaian terhadap kanak-kanak. – Bernama


Tak logik sumbangan politik setiap bulan kepada Zahid selama 4 tahun

Mahkamah Tinggi Shah Alam hari ini diberitahu bahawa Datuk Seri Dr Ahmad Zahid Hamidi selaku penjawat awam iaitu Menteri Dalam Negeri, tidak boleh menerima sumbangan wang atau barangan berharga mengikut Seksyen 165 Kanun Keseksaan.

Timbalan Pendakwa Raya Datuk Raja Rozela Raja Toran berkata tindakan Zahid menerima sumbangan seperti mempermainkan undang-undang sedia ada, lapor Bernama.

“Beliau seorang penjawat awam, lihat beliau sebagai penjawat awam, lihat beliau sebagai pegawai badan awam dan jangan lihat sebagai ahli politik.

“Beliau mungkin ahli politik Yang Arif tetapi pada masa itu, beliau memegang jawatan menteri, gajinya dibayar kerajaan, menggunakan wang pembayar cukai. Beliau dibayar untuk berkhidmat kepada orang ramai,” kata Raja Rozela dalam hujahannya di akhir kes pendakwaan.

Seksyen 165 Kanun Keseksaan menyatakan penjawat awam menerima apa-apa benda yang berharga, dengan tiada balasan, daripada orang yang ada kena mengena dalam apa-apa prosiding atau urusan yang dijalankan oleh penjawat awam itu.

Raja Rozela berhujah undang-undang sedia ada seperti Seksyen 165, Akta Suruhanjaya Pencegahan Rasuah Malaysia (SPRM) dan Akta Cukai tidak mengiktiraf sumbangan politik kepada individu atas kapasitinya sebagai penjawat awam.

Beliau berhujah adalah tidak logik untuk Ultra Kirana Sdn Bhd (UKSB) membuat bayaran bulanan kepada Zahid dalam tempoh empat tahun semasa beliau menjadi Menteri Dalam Negeri.

“Jika ia adalah sumbangan politik, ia tidak sepatutnya buat begitu. Sepatutnya bayaran sekali sahaja. Tetapi, dalam kes ini, ia dibuat setiap bulan selama empat tahun. Mereka bayar kepadanya, bukan kepada UMNO,” katanya.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan Visa Luar Negara (VLN) serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Zahid didakwa mendapatkan untuk dirinya wang tunai SG$1,150,000, RM3 juta, 15,000 Swiss Franc dan US$15,000 daripada UKSB yang mempunyai kaitan dengan tugas rasmi beliau.

Bekas Timbalan Perdana Menteri itu didakwa melakukan semua kesalahan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Hujahan di hadapan Hakim Datuk Mohd Yazid Mustafa bersambung esok.


Ilmuan dedah sikap bangsat dan bajingan sesetengah ahli politik Cina

Ilmuan terkenal Prof Emeritus Datuk Dr Teo Kok Seong mendedahkan sikap bangsat dan banjingan sesetengah ahli politik Cina yang menolak tawaran bipartisan Kerajaan Perikatan Nasional (PN) sebelum ini, tetapi kini menjilat semula ludah mereka.

“Begitu halnya dengan tawaran itu, sama ada diterima pada kesempatan pertama dihulurkan atau kehilangannya selama-lamanya.

“Namun, itulah sikap bangsat lagi bajingan yang ada pada ahli politik berkenaan walaupun masih terdapat yang tidak rakus,” katanya tanpa menamakan atau merujuk kepada mana-mana pemimpin atau parti politik Cina terbabit.

Ulasan beliau dibuat tatkala pemimpin DAP meminta kerjasama politik dwipartisan daripada kerajaan baharu pimpinan Datuk Seri Ismail Sabri Yaakob, sedangkan sebelum ini parti sama yang menolak mentah-mentah tawaran kerajaan PN di bawah Tan Sri Muhyiddin Yassin.

Sebelum ini, PH yang turut dianggotai DAP menolak mentah-mentah pelawaan Muhyiddin untuk mewujudkan kerjasama bipartisan dalam usaha menangani krisis negara akibat pandemik Covid-19. Malah Kerajaan PN juga mengemukakan tujuh ‘keistimewaan’ jika pembangkang menerima tawaran itu.

Mengulas lanjut, Kok Seong yang juga Felow Universiti Kebangsaan Malaysia (UKM) dan Majlis Profesor Negara menyifatkan ahli politik Cina itu ‘menjilat ludah sendiri’ apabila meminta politik dwipartisan daripada kerajaan sekarang.

Memetik tulisan beliau dalam Utusan hari ini, Kok Seong berkata tawaran politik dwipartisan oleh pemerintahan terdahulu bukan sahaja ditolak mentah-mentah tanpa mahu melihatnya langsung, malah ia juga diperlekeh dan dikeji.

“Ini kerana bukan ia tidak bagus tetapi mereka meyakini peluang baik mendapat kuasa untuk diri sendiri tanpa perlu berkongsi melalui politik damai yang dihulurkan itu.

“Setelah kecundang, mereka ini khususnya ahli politik Cina mahu menjilat ludah sendiri dengan memohon politik dwipartisan itu kembali diamalkan oleh pemerintahan baharu yang tidak pernah pun menawarkan pakej sebegitu.

“Kini ia mahu diterima malah dituntut pula daripada pihak lain yang sama sekali tidak menawarkannya. Ini bukan sahaja sama sekali tidak betul dari segi moral, ia memperlihat kebebalan yang jahil,” katanya.

Kok Seong berkata sikap itu bukan sahaja penuh dengan tahap lahap yang sangat menjijikkan, malah ia adalah pemikiran dan tingkah laku amat terdesak sehingga sanggup menerima kembali sesuatu yang pernah dicemuh.

“Sesungguhnya ini sikap orang yang tidak tahu malu,” katanya.

Beliau bagaimanapun memuji sesetengah ahli politik Cina yang memiliki integriti tinggi kerana pada setiap masa mengamalkan politik formal iaitu prinsip kekuasaan yang pertama-tamanya mengutamakan kesejahteraan rakyat dan kemakmuran negara.

Mereka ini katanya, mahu menerima tawaran oleh pemerintahan terdahulu walaupun masih berseteru dari segi politik.

” Ini mahu dilakukan semata-mata demi kepentingan negara tercinta dan bukan untuk kebaikan diri dan parti politik mereka. Sebetulnya negara amat memerlukan mereka ini yang tidak pun ramai pada jumlah lebih besar,” katanya.

Ulasan lengkap Kok Seong boleh dibaca di ruang Rencana Agenda Daily.


Bekas KSN beri penjelasan dakwaan 1MDB dijadikan dana politik BN

Susulan pendedahan semalam berhubung 1Malaysia Development Berhad (1MDB) dijadikan dana politik Barisan Nasional (BN), Tan Sri Mohd Sidek Hassan memberi penjelasan lanjut hari ini di Mahkamah Tinggi Kuala Lumpur.

Bekas Ketua Setiausaha Negara (KSN) itu memberitahu mahkamah tanggapan tersebut dibuat memandangkan terdapat perbincangan Kabinet di mana menteri digalakkan mencadangkan bagaimana dana 1MDB boleh digunakan untuk membiayai projek di kawasan mereka.

Pengakuan Sidek tersebut dibuat semasa pemeriksaan balas Timbalan Pendakwa Raya Kanan, Datuk Seri Gopal Sri Ram dengan menjawab, “sebab semua menteri ketika itu ahli BN”.

Sri Ram terdahulu bertanya bagaimana beliau boleh merumuskan bahawa dana 1MDB adalah untuk dana politik BN

Sri Ram kemudian menyoal saksi bahawa adalah bukan tugas Kabinet membincangkan mengenai parti politik, yang dijawab saksi, “Saya adalah penjawat awam, polisi kerajaan adalah polisi parti memerintah, sama ada BN atau apa saja namanya polisi kerajaan, oleh itu datangnya daripada parti atau parti gabungan dalam kerajaan.

“Kita sukar untuk membezakan antara keduanya,” katanya menurut laporan dipetik BH.

Semalam, Mohd Sidek yang juga ahli Lembaga Penasihat (BOA) 1MDB, berkata disebabkan pemahaman itu, beliau tidak pernah bertanya kepada Datuk Seri Najib Razak atau mana-mana pihak dalam 1MDB mengenai permasalahan yang berlaku dalam syarikat pelaburan strategik negara itu.

Katanya, beliau juga tidak pernah diberi taklimat atau diberitahu secara lanjut apakah butiran penyiasatan ke atas 1MDB dan Najib selaku Perdana Menteri ketika itu juga tidak pernah memberitahunya terdapat isu dalam 1MDB walaupun dilantik sebagai ahli BOA.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan dijalankan di hadapan Hakim Datuk Collin Lawrence Sequerah.


Kes baharu melonjak, lima kematian dilaporkan semalam

Jangkitan baharu Covid-19 di seluruh negara semalam (Rabu, 6 Julai 2022) melonjak melepasi 3,000 kes, dengan lima lagi kematian direkodkan di empat negeri.

Kementerian Kesihatan (KKM) memaklumkan dalam tempoh 24 jam semalam sebanyak 3,561 jangkitan baharu direkodkan, meningkat mendadak berbanding 2,932 kes pada Selasa.

Data laman sesawang Github KKM juga menunjukkan, daripada jumlah jangkitan baharu itu, 2,585 kes melibatkan individu yang telah menerima suntikan dos penggalak vaksin Covid-19.

Ia diikuti dengan 654 kes melibatkan penerima dua dos; 296 kes (individu yang tidak divaksinasi); dan 26 kes (individu belum lengkap divaksinasi).

KKM memaklumkan jangkitan baharu itu menjadikan kumulatif positif sejak Januari 2020 hingga semalam meningkat kepada 4,582,302 kes, dengan 4,514,970 pesakit telah sembuh, termasuk 2,035 yang pulih semalam.

Sehingga semalam juga, sebanyak 31,540 kes masih aktif, meningkat berbanding 30,019 kes pada Selasa, dengan 30,290 pesakit masih menjalani kuarantin (28,709 pada Selasa); dan 26 ditempatkan di PKRC (30 pada Selasa).

Jumlah pesakit yang mendapat rawatan di hospital bagaimanapun turun kepada 1,184 individu berbanding 1,238 pada Selasa, sementara 40 pesakit dimasukkan ke unit rawatan rapi (42 pada Selasa), dengan 23 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, daripada lima pesakit yang meninggal dunia akibat komplikasi Covid-19 semalam, dua daripadanya melibatkan kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak Mac 2020 meningkat kepada 35,792 kes, termasuk 7,589 kes BID.

Dua daripada kematian itu dilaporkan di Selangor dan masing-masing satu kes di Pahang, Sarawak, dan Kuala Lumpur.

Sementara itu, 11 kluster Covid-19 dilaporkan masih aktif di lima negeri dan Wilayah Persekutuan, yang melibatkan pendidikan, kumpulan berisiko tinggi dan tempat kerja.


Lima maut, 9 cedera kedai serbaneka tiga tingkat runtuh di Kalimantan Selatan

Empat orang maut manakala sembilan yang lain cedera setelah terperangkap dalam runtuhan sebuah kedai tiga tingkat yang runtuh secara tiba-tiba di daerah Banjar, Kalimantan Selatan di Indonesia, semalam.

Kejadian berlaku kira-kira 4.45 petang pada Isnin, sebelum waktu berbuka puasa, dimana Agensi Mencari dan Menyelamat Nasional Indonesia menerima panggilan bagi memaklumkan insiden tersebut lima minit kemudian.

Ketika kejadian, terdapat pengguna yang sedang membeli belah di kedai tersebut dan petugas keselamatan segera digegaskan ke tempat kejadian.

Jurucakap polis Kalimantan Selatan, Mochammad Rifai berkata operasi menyelamat tersebut dijalankan secara berterusan sejak petang semalam dan berakhir pada jam 9.35 pagi tadi.

“Kami menerima laporan bahawa terdapat 14 mangsa yang terperangkap dalam kejadian, dan kesemuanya telahpun ditemui,” beliau dipetik sebagai berkata oleh AFP.

Kesemua mangsa yang terselamat telah dibawa ke beberapa buah hospital berdekatan bagi mendapatkan rawatan lanjut.

Insiden kejadian masih lagi disiasat.

Syarat piawaian pembinaan yang longgar yang diamalkan di Indonesia dikatakan menyumbang kepada kekerapan kejadian seumpama ini berlaku di negara tersebut.

Pada tahun 2020, sekurang-kurangnya dua mangsa tercedera susulan dari kejadian bangunan lima tingkat runtuh di Jakarta.

Sebelum itu, pada tahun 2018, sekumpulan remaja terkorban ketika mereka sedang dalam persiapan menyertai pertandingan tarian dan musik setelah bangunan yang digunakan mereka untuk berlatih di Jakarta runtuh.

Pada tahun sama, sekurang-kurangnya 75 mangsa mengalami kecederaan apabila lantai mezanin berdepan lobi utama di bangunan Bursa Saham Indonesia runtuh.


LIMA’23: Kerajaan PH-BN kena ingat Langkawi pulau jajahan Kedah

Perikatan Nasional (PN) mengingatkan kerajaan campuran Pakatan Harapan-Barisan Nasional (PH-BN) bahawa Pameran Antarabangsa Maritim dan Aeroangkasa Langkawi 2023 (LIMA 23’) diadakan di Langkawi dan pulau itu adalah jajahan negeri Kedah.

Sehubungan itu, PN Kedah membidas sikap ‘kerajaan madani’ Datuk Seri Anwar Ibrahim yang langsung tidak menunjukkan konsep dan sikap madani, apabila mengetepikan Menteri Besar Kedah, Datuk Seri Muhammad Sanusi Md Nor daripada program anjuran Kerajaan Persekutuan, termasuk LIMA’23.

Pengerusi Bersatu Kedah, Datuk Mohd Suhaimi Abdullah berkata larangan itu tidak sepatutnya dilakukan ketika kerajaan PH-BN mengetengahkan konsep madani, tetapi tidak mempraktikkan sepenuhnya.

Beliau yang juga Ahli Parlimen Perikatan Nasional (PN) Langkawi berkata, elemen pentadbiran dan pemerintahan kerajaan negeri dengan Kerajaan Persekutuan juga tidak seharusnya dimasukkan elemen politik yang boleh menjejaskan kedua-dua entiti itu.

“Sekiranya benar berlaku, saya rasa tidak adil sebab LIMA’23 walaupun dibiayai Kerajaan Persekutuan, pameran itu dibuat dalam Kedah dan Pulau Langkawi yang merupakan jajahan negeri Kedah.

“Kalau Menteri Besar orang yang tertinggi dari segi pentadbiran Kedah sendiri tidak dibenar ambil bahagian, dihalang dan sebagainya ini sudah pasti penganiayaan kepada ketua kerajaan negeri,” katanya menurut Utusan.

Beliau mengulas kenyataan, Muhammad Sanusi yang mendakwa beliau dilarang daripada menghadiri sebarang majlis dan program Kerajaan Persekutuan termasuk LIMA’23 yang berlangsung di Langkawi dari 23 hingga 27 Mei ini.

Walaupun, Menteri Besar Kedah itu tidak menyatakan sebab dikenakan larangan itu, ada kemungkinan ianya disebabkan ‘perbalahan’ beliau dengan Anwar sehingga disaman Perdana Menteri.

Mengulas lanjut, Mohd Suhaimi berkata, rakyat sedang menilai tindak-tanduk yang dilakukan kerajaan dan sekiranya benar larangan dikenakan kepada Muhammad Sanusi itu, ia tidak akan menyenangkan rakyat yang sedang berhadapan pelbagai kepayahan terutama isu kos sara hidup.

“Kalau kita dengar Perdana Menteri menjelaskan mengenai pentadbiran Madani, kita boleh buat kesimpulan bahawa tafsirannya betul-betul memang baik, tidak ada salah guna kuasa, banteras bukan sahaja rasuah tetapi segala kejahatan yang berlaku,” katanya.

Ditanya sama ada larangan itu ada kaitan kebimbangan kerajaan menghadapi Perikatan Nasional (PN) pada Pilihan Raya Negeri (PRN) tidak lama lagi, beliau berkata, fasa pilihan raya adalah proses yang tiada sempadan.

“Apabila datang pilihan raya, tidak ada sempadan, ia melibatkan parti-parti, PN parti seluruh Malaysia, Pakatan Harapan (PH) juga parti seluruh Malaysia. Tidak ada sempadan, contoh Pengerusi PN orang Johor tidak semestinya tak boleh berkempen di Kedah atau Pulau Pinang.

“Begitu juga PH, Perdana Menteri kawasannya di Tambun, ia tidak menegah beliau pergi berkempen sehingga ke Sabah dan Sarawak. Maka, dalam konteks Muhammad Sanusi dia juga berhak kerana bukannya beliau Menteri Besar Kedah mai ganggu pentadbiran Selangor, itu memang salah,” katanya.


Ucapan penuh Tan Sri Muhyiddin Yassin pada Sambutan Ulang Tahun Ke-5 BERSATU

Bismillahirrahmanirrahim

Assalamu’alaikum wa rahmatullahi wa barakatuh dan salam sejahtera

1. Apa khabar semua? Saya doakan semoga saudara dan saudari sekalian sihat wal’afiat.

2. Pertamanya, marilah kita memanjatkan setinggi-tinggi kesyukuran ke hadrat Allah s.w.t dan mengucapkan selawat dan salam ke atas junjungan besar Nabi Muhammad s.a.w. atas limpah rahmat kesihatan dan ke’afiatan yang diberikan kepada kita semua untuk bersama-sama meraikan Sambutan Ulangtahun Ke-5 Parti Pribumi Bersatu Malaysia.

3. Kita masih berada dalam situasi pandemik COVID-19. Kita tentunya berasa sedih dan hiba kerana sepanjang pandemik ini mungkin ada dalam kalangan ahli keluarga kita dan rakan-rakan seperjuangan kita yang telah kembali ke rahmatullah kerana wabak ini. Pada kesempatan ini, saya dan seluruh kepimpinan BERSATU mengucapkan takziah kepada ahli keluarga semua mangsa COVID-19 yang telah meninggal dunia. Saya doakan semoga Allah s.w.t. mencucuri rahmat ke atas roh mereka dan marilah kita bersama-sama menghadiahkan Al-Fatihah kepada mereka. Al-Fatihah.

Saudara dan saudari yang saya kasihi sekalian,

4. Sejak lebih setahun yang lalu, negara kita diuji dengan wabak COVID-19 yang memberi kesan yang besar ke atas nyawa dan kehidupan rakyat. Sepanjang kita berhadapan dengan wabak ini, keutamaan dan tumpuan parti kita juga telah berubah. Aktiviti parti yang biasanya sibuk dengan urusan mesyuarat dan pertemuan-pertemuan politik telah bertukar kepada aktiviti-aktiviti yang lebih tertumpu kepada penyampaian bantuan kepada golongan rakyat yang memerlukan.

5. Selain pelbagai bentuk bantuan yang disediakan oleh Kerajaan, parti kita juga melalui saudara dan saudari yang bergerak di peringkat bahagian dan cawangan di seluruh negara, menyalurkan bantuan bakul makanan kepada golongan rakyat yang memerlukan. Kita sediakan beras, minyak masak, telur, sardin, ikan, ayam, sayur dan lain-lain kepada golongan rakyat yang susah.

6. Ini kita lakukan kerana kita tahu di waktu pandemik ini ada rakyat yang tidak ada duit untuk membeli makanan. Ini sesuatu yang luar biasa. Dalam sejarah perjuangan politik saya dan mungkin ramai yang ada di sini, inilah kali pertama kita menyampaikan bantuan yang sebegitu rupa dalam skala yang besar.

7. Selain itu, ada dalam kalangan ahli parti kita yang menjadi sukarelawan di pusat-pusat pemberian vaksin atau PPV. Ada juga yang menawarkan khidmat vaksin bergerak kepada mereka yang sukar keluar mendapatkan suntikan vaksin di PPV. Ini juga merupakan suatu komitmen yang besar.

8. Saya berasa hiba mendapat khabar ada ahli parti kita yang terkena jangkitan COVID-19 ketika mereka keluar memberikan bantuan kepada golongan yang memerlukan. Ada juga yang telah meninggal dunia kerananya. Ini adalah suatu pengorbanan yang amat besar nilainya dalam perjuangan parti kita. Saya mendoakan mudah-mudahan mereka diberikan ganjaran pahala yang besar oleh Allah s.w.t. dan ditempatkan di syurga firdausi.

9. Walaupun berhadapan dengan cabaran risiko pandemik ini, para pejuang parti kita tidak patah semangat. Saya tahu ada ahli parti yang dijangkiti COVID-19 ketika mereka keluar menyampaikan bantuan kepada rakyat. Selepas sembuh, mereka keluar lagi menyampaikan bantuan kerana melaksanakan tanggungjawab sebagai ahli parti. Allahuakbar. Ini adalah satu sikap yang amat terpuji.

10. Ini adalah kisah wira dan wirawati yang tidak didendangkan. They are our true unsung heroes. Saya ingin mengambil kesempatan ini untuk merakamkan ucapan syabas, tahniah dan terima kasih yang tidak terhingga kepada semua wira dan wirawati parti yang telah berkorban jiwa dan raga untuk bersama-sama membantu meringankan beban rakyat di waktu yang sukar ini dan bersama-sama menggembeleng tenaga memulihkan negara. Mudah-mudahan apa yang kita lakukan ini akan terpahat dalam sejarah sebagai sumbangan parti yang amat bermakna kepada bangsa dan negara kita yang tercinta.

11. Tempoh lebih setahun yang lalu juga adalah suatu tempoh yang paling sukar dalam sejarah politik saya dan saya fikir dalam sejarah politik rakan-rakan yang lain juga. Kita tidak pernah berhadapan dengan suatu krisis kesihatan dan ekonomi yang amat genting dan berlarutan untuk suatu jangkamasa yang panjang.

12. Rakyat menghadapi kesukaran. Ramai yang hilang pendapatan. Kerajaan menyediakan pelbagai pakej bantuan dengan nilai keseluruhan 530 bilion ringgit. Ini adalah pakej bantuan rakyat yang paling besar dalam sejarah negara kita.

13. Hampir semua golongan rakyat dibantu. Peniaga kecil, penjaja, petani, nelayan, pekerja, usahawan kecil dan sederhana, ibu tunggal, orang bujang, OKU, belia, mahasiswa, pemandu teksi, pemandu bas, grab – baik masyarakat di bandar, di desa dan di pedalaman – semuanya menerima bantuan Kerajaan.

14. Tetapi saya juga tahu, bantuan kerajaan semata-mata tidak boleh menjamin kelangsungan hidup rakyat. Mereka tidak boleh terkurung di rumah selama-lamanya. Mereka mesti dibenarkan keluar bekerja, berniaga dan mencari pendapatan untuk menyara keluarga.

15. Ini bermakna, fokus kerajaan mestilah kepada usaha untuk memulihkan negara daripada wabak COVID-19. Kerana itu, saya sebagai Perdana Menteri pada masa itu memberi keutamaan kepada program vaksinasi. Kita menempah vaksin lebih awal daripada negara-negara lain. Kita pastikan bekalan vaksin mencukupi untuk semua penduduk di negara ini. Dalam tempoh 17 bulan, Kerajaan telah menempah 87 juta dos vaksin, iaitu mencukupi untuk lebih 140 peratus penduduk negara ini, yang melibatkan perbelanjaan sebanyak 4.36 bilion ringgit.

16. Selain melaksanakan kawalan pergerakan, strategi kita yang paling utama ialah meningkatkan dan mempercepatkan program vaksinasi. Hari ini kita telah melihat hasilnya. Lembah Kelang yang dahulunya menjadi pusat penularan wabak COVID-19 telah mula menunjukkan tanda-tanda pemulihan apabila 97.8 peratus penduduk dewasa di Lembah Kelang telah menerima suntikan dos lengkap vaksin. Wad-wad ICU yang dahulunya sesak dengan pesakit COVID-19, kini telah mencatatkan penurunan jumlah pesakit.

17. Sektor-sektor ekonomi, sosial, sukan dan agama juga telah mula dibuka secara beransur dengan pematuhan SOP yang masih berkuatkuasa. Rakyat mula menarik nafas lega kerana mereka sudah boleh mula bekerja, berniaga dan mencari sumber pendapatan.

18. Tetapi masih ada pihak yang kata kita gagal. Kita sebenarnya tidak gagal. Mereka yang nak lihat kita gagal. Kerana itu, semasa kita sibuk mengurus Covid, mengurus kebajikan rakyat, mereka sibuk berkomplot untuk menjatuhkan Kerajaan.

19. Saya tahu ramai rakyat yang tidak suka dengan perbuatan mereka. Apatah lagi ahli-ahli BERSATU yang mahu saya terus kekal memimpin Kerajaan Perikatan Nasional. Tetapi saya mesti patuh kepada Perlembagaan Persekutuan. Apabila saya kehilangan sokongan majoriti di Dewan Rakyat, saya mesti meletak jawatan dan itulah yang saya lakukan.

20. Saya boleh memilih untuk berdiam diri dan tidak melakukan apa-apa selepas saya meletak jawatan. Lagipun, saya telah berusaha sedaya upaya saya untuk mempertahankan kedudukan Kerajaan Perikatan Nasional.

21. Tetapi saya masih mempunyai tanggungjawab sebagai Presiden BERSATU dan Pengerusi Perikatan Nasional. Apa jadi kalau saya dan semua Ahli Parlimen BERSATU tidak mengambil apa-apa pendirian dalam pemilihan Perdana Menteri yang baharu dan pembentukan kerajaan selepas itu?

22. Pertama, keadaan politik negara akan terumbang-ambing kerana suasana pada ketika itu menunjukkan tidak ada sesiapapun yang mendapat sokongan majoriti.

23. Kedua, Pakatan Harapan dengan sokongan kumpulan kleptokrat berkemungkinan kembali menjadi Kerajaan dan BERSATU menjadi pembangkang.

24. Saya berfikiran rasional. Kerana itu saya telah berbincang dengan Ahli-Ahli Parlimen BERSATU dan pimpinan parti-parti dalam Perikatan Nasional iaitu PAS, STAR, SAPP dan GERAKAN serta pucuk pimpinan parti rakan kita iaitu GPS dan PBS supaya mencalonkan YAB Dato’ Sri Ismail Sabri sebagai Perdana Menteri yang baharu.

25. Dengan itu, BERSATU dan parti-parti komponen Perikatan Nasional akan terus berada dalam Kerajaan untuk meneruskan usaha-usaha memulihkan negara sehinggalah tiba suatu masa pilihanraya dapat diadakan dengan selamat dan mandat dikembalikan semula kepada rakyat untuk memilih Kerajaan yang baharu.

26. Pada masa itu, Perikatan Nasional dan saya sebagai Pengerusinya akan mengambil bahagian dalam pilihan raya. InsyaAllah, dengan izin Allah dan sokongan rakyat, we will make a comeback!

27. Sehingga saat itu, saudara dan saudari sebagai ahli parti, mestilah melakukan segala persiapan. Tumpukan kepada usaha untuk memperkuatkan parti di akar umbi. Jangan bersengketa sesama kita. Elakkan perasaan dengki dan irihati. Kukuhkan perpaduan, tingkatkan kerjasama dan lipat gandakan usaha untuk menjadikan BERSATU sebagai parti pilihan rakyat.

28. Perkukuhkan kerjasama kita dengan parti-parti komponen Perikatan Nasional di semua peringkat khususnya di bahagian dan cawangan. Dasar kita ialah kita tidak boleh bersendirian dalam menghadapi pilihan raya. Kita memerlukan sokongan parti-parti komponen Perikatan Nasional dan parti-parti rakan kita yang lain untuk memenangi pilihan raya dan membentuk kerajaan.

29. Kita juga mesti teruskan kerja-kerja amal. Rakyat nak merasakan jasa kita kepada mereka. Apa bantuan yang kita boleh sampaikan. Ziarah mereka. Tanya khabar mereka. Cukup makan atau tidak. Sakit demam mereka bagaimana. Dan kita bantulah mereka. Itulah yang terbaik untuk kita lakukan.

30. Buktikan budaya politik BERSATU ini berbeza. Politik kita ialah politik khidmat. Politik prihatin. Politik jasa kepada rakyat tanpa mengira kaum dan agama. Politik kita bukan politik iri hati dan hasad dengki. Bukan politik perkauman yang melampau. Bukan politik adu-domba, tamak haloba dan kemaruk kuasa.

31. Buktikan nilai kepimpinan kita yang berteraskan prinsip integriti dan amanah. Kita tidak boleh berkompromi dengan perbuatan rasuah, penyelewengan dan salah guna kuasa. Kita tidak mencampuri urusan mahkamah. Kita menghormati prinsip pengasingan kuasa antara badan Eksekutif, Legislatif dan Kehakiman. Kita juga komited dengan agenda reformasi institusi yang menjamin tatakelola kerajaan yang baik.

32. Kita juga mesti sentiasa sabar dan tenang dalam menghadapi dugaan dan cabaran. Sentiasa menekankan prinsip penyatuan dan perpaduan dalam sebuah negara yang berbilang kaum dan agama. Kepimpinan BERSATU di setiap peringkat mestilah menjadi “role model” kepada masyarakat, khususnya anak-anak muda yang bakal menjadi pelapis kepimpinan parti dan negara.

33. Nilai-nilai kepimpinan yang baik ini mesti kita terapkan secara sistematik dalam parti kita. Sehubungan ini, sukacita saya ingin mengumumkan penubuhan Akademi Kepimpinan BERSATU yang akan mengadakan siri latihan berteraskan nilai, roh dan semangat perjuangan BERSATU sepertimana yang termaktub dalam Perlembagaan parti. Akademi ini juga akan memberi tumpuan kepada penerapan semangat kebangsaan berteraskan Islam yang menyantuni masyarakat pelbagai kaum dan agama sebagai ideologi BERSATU.

34. Pentadbiran parti di setiap peringkat termasuk di Ibu Pejabat, Badan Pimpinan Negeri, Bahagian dan Cawangan mesti diperkukuhkan. Begitu juga dengan sayap Srikandi dan Armada. Pentadbiran parti kita mesti disusun dengan baik bagi memastikan semua perancangan parti dapat dilaksanakan dengan sempurna.

35. Sebagai sebuah parti pribumi, BERSATU akan terus membela nasib orang Melayu dan Bumiputera. Ini termasuk menjaga kebajikan serta memperbaiki taraf hidup golongan B40 yang sebahagian besarnya terdiri daripada masyarakat Melayu dan Bumiputera. Perhatian juga akan diberikan kepada usaha mewujudkan lebih banyak peluang penyertaan Melayu dan Bumiputera dalam bidang-bidang pertumbuhan ekonomi utama yang berdaya maju. Dalam konteks ini, agenda Wawasan Kemakmuran Bersama yang bertujuan untuk menangani jurang pendapatan antara kaum, wilayah dan kelas sosial akan terus menjadi keutamaan kita.

36. Walaupun usia BERSATU ini masih baharu, saya yakin jika kita dapat mengurus parti kita dengan cemerlang, istiqamah dengan roh perjuangan parti yang murni dan mengamalkan nilai-nilai kepimpinan yang mulia – berintegiriti, beramanah dan bermaruah – insyaAllah rakyat akan melihat kelainan dalam parti kita. We will make a difference and we will bring about the real change to the country’s political values, culture and practices.

37. Kita telah banyak berkorban kerana nilai dan prinsip yang kita pegang selama ini. Kita bersusah-payah mendirikan parti kita ini kerana kita ingin membebaskan negara daripada cengkaman kleptokrasi. Alhamdulillah, kita telah berjaya dalam Pilihanaraya Umum ke-14.

38. Kini sekali lagi kita berkorban kerana kita tidak sanggup menggadai prinsip dan nilai yang menjadi asas perjuangan parti kita. Kita melakukan perkara yang betul dengan tidak tunduk kepada desakan untuk menggadaikan prinsip walaupun terpaksa hilang kedudukan dan jawatan. Melakukan perkara yang betul ini bukan tuntutan politik, tetapi tuntutan agama.

39. Jadi, jangan kita gentar, jangan kita kecewa. Tidak mengapalah kita berkorban sedikit kerana Allah s.w.t menjanjikan kejayaan yang besar bagi hamba-hamba-Nya yang sentiasa beriman dan bertakwa kepada-Nya dengan melakukan segala suruhan-Nya. Firman Allah s.w.t. dalam Surah Yunus ayat 62 hingga 64:

أَلَآ إِنَّ أَوۡلِيَآءَ ٱللَّهِ لَا خَوۡفٌ عَلَيۡهِمۡ وَلَا هُمۡ يَحۡزَنُونَ (٦٢) ٱلَّذِينَ ءَامَنُواْ وَڪَانُواْ يَتَّقُونَ (٦٣) لَهُمُ ٱلۡبُشۡرَىٰ فِى ٱلۡحَيَوٰةِ ٱلدُّنۡيَا وَفِى ٱلۡأَخِرَةِ‌ۚ لَا تَبۡدِيلَ لِڪَلِمَـٰتِ ٱللَّهِ‌ۚ ذَٲلِكَ هُوَ ٱلۡفَوۡزُ ٱلۡعَظِيمُ (٦٤)

Yang bermaksud:

Ketahuilah! Sesungguhnya wali-wali Allah, tidak ada kebimbangan (dari sesuatu yang tidak baik) terhadap mereka dan mereka pula tidak akan berdukacita. (Wali-wali Allah itu ialah) orang-orang yang beriman serta mereka pula sentiasa bertakwa. Untuk mereka sahajalah kebahagiaan yang menggembirakan di dunia dan di akhirat; tidak ada (sebarang perubahan pada janji-janji Allah yang demikian itulah kejayaan yang besar.

40. Ingatlah, keberadaan kita dalam wadah BERSATU ini adalah kerana suatu perjuangan. Dalam perjuangan ini ada tanggungjawab, ada amanah, ada tugas yang mesti kita laksanakan. Amanah yang kita pikul ini berat. Kita akan dipersoal oleh Allah s.w.t. jika kita gagal melaksanakan amanah dengan betul.

41. Jadi, betulkanlah niat kita, tetapkanlah hati kita, luruskanlah perjalanan kita, pertautkanlah hati-hati kita, rapatkanlah saf perjuangan kita, bulatkanlah tekad kita untuk melaksanakan amanah yang berat ini. Jika kita bersatu, berganding bahu, bergerak seiring dan sederap, insyaAllah amanah yang berat akan menjadi ringan, kerja yang susah akan menjadi mudah.

42. Saya mengambil kesempatan ini untuk mengucapkan tahniah kepada Menteri dan Timbalan Menteri dari parti BERSATU yang baru dilantik. Nasihat saya, jalankanlah amanah dan tanggungjawab anda dengan cemerlang dan penuh integriti. Rakyat sedang memerhati dan menilai parti kita berdasarkan prestasi anda semua. Saya doakan agar anda semua akan dapat memberikan khidmat yang terbaik kepada rakyat dan negara serta mengharumkan nama parti kita.

43. Saya juga mengambil kesempatan ini untuk mengucapkan terima kasih dan setinggi-tinggi penghargaan kepada pimpinan dan ahli parti-parti komponen Perikatan Nasional, iaitu PAS, STAR, SAPP dan GERAKAN yang setia bersama kita dalam saf perjuangan ini. Ucapan terima kasih dan penghargaan juga kepada pimpinan parti-parti rakan iaitu GPS, MCA, MIC, PBRS dan PBS.

44. Saya juga ingin menyeru ahli-ahli BERSATU supaya terus memberi sokongan kepada YAB Perdana Menteri dalam usaha beliau dan barisan Jemaah Menterinya untuk menjaga kebajikan rakyat, memacu pertumbuhan ekonomi dan memulihkan negara.

45. Sempena sambutan Ulang Tahun Ke-5 BERSATU pada tahun ini, saya ingin mengucapkan selamat ulang tahun kepada semua ahli BERSATU di seluruh pelosok negara. InsyaAllah, kita akan terus istiqamah dalam wadah parti kita dan mara dengan gagah perkasa menjulang obor perjuangan parti.

46. Marilah kita sama-sama berdoa ke hadrat Allah s.w.t. semoga diperkukuhkan perpaduan kita, dipermudahkan segala urusan kita, diperkuatkan semangat kita dan dirahmati perjuangan kita demi agama, bangsa dan negara yang tercinta. Amin ya rabbal alamin.

Wabillahi al-taufiq wal hidayah wassalamu’alaikum wa rahmatullahi wabarakatuh.

Tan Sri Muhyiddin Yassin
Presiden Bersatu
10 September 2021


Selepas terdedah cuba tipu Agong, Zahid kata jangan derhaka

Pengerusi Barisan Nasional (BN) Zahid Hamidi yang sebelum ini dikatakan cuba menipu Yang di-Pertuan Agong berhubung sokongan Ahli Parlimen BN kepada calon Perdana Menteri (PM), meminta semua pihak tidak menderhaka walaupun kecewa dengan keputusan baginda.

Zahid yang juga Presiden UMNO sebelum ini dilaporkan oleh Sin Chew sebagai calon Timbalan Perdana Menteri berkata demikian setelah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, melantik Anwar sebagai Perdana Menteri kesepuluh Malaysia.

Sebelum ini, UMNO dalam mesyuarat Majlis Tertingginya malam tadi bersetuju memberi sokongan kepada Pakatan Harapan, termasuk DAP, bagi menubuhkan kerajaan dipimpin Anwar.

Semalam, bekas Setiausaha Agung Barisan Nasional (BN) Tan Sri Annuar Musa berkata Zahid cuba menipu Yang di-Pertuan Agong, sekali lagi, susulan tersebar surat daripada Presiden UMNO itu kepada Yang di-Pertuan Agong yang mendakwa mesyuarat BN pada 22 November memutuskan semua 30 ahli Parlimen menyokong Pengerusi Pakatan Harapan (PH) Datuk Seri Anwar Ibrahim menjadi Perdana Menteri (PM).

“Agong cuba ditupu sekali lagi? Sekarang tersebar surat ini di Media Sosial. Lihat perkara 4.Pengerusi BN mendakwa dan menyembah maklum kepada Agong bahawa beliau telah mempengerusikan mesyuarat BN pada 22hb November dan mesyuarat memutuskan semua 30 ahli Parlimen bersetuju menyokong Anwar sebagai PM,” kata Annuar.

Susulan itu, kepimpinan MIC dan MCA mendedahkan bahawa surat yang ditandatangani Zahid menggunakan kepala surat BN diserahkan kepada Yang di-Pertuan Agong, seperti dikongsi bekas Setiausaha Agung BN Tan Sri Annuar Musa, adalah tulen, tetapi isi kandungannya adalah maklumat salah untuk menipu Agong.

Seperti dipetik daripada laporan Mkini, Presiden MIC Tan Sri SA Vigneswaran mengesahkan bahawa surat itu adalah tulen.

“Beliau (Zahid) mengaku menghantar surat itu selepas 10 ahli Parlimen BN menarik balik sokongan mereka kepada (Pengerusi Perikatan Nasional Tan Sri) Muhyiddin (Yassin) dan BN membuat keputusan untuk kekal berkecuali,” kata Vigneswaran.

Pada pagi tadi Zahid dilaporkan menghadap Yang di-Pertuan Agong di Istana Negara bersama Setiausaha Agung BN Zambery Kadir dan Timbalan Presiden UMNO Datuk Seri Mohamad Hasan.

Beberapa jam setelah perjumpaan itu, Annuar memuat naik surat yang dikatakan diserahkan Zahid kepada Agong dalam laman Facebooknya.

Menyusul selepas kenyataan MIC, kepimpinan MCA pula mengeluarkan kenyataan mengesahkan surat itu adalah tulen tetapi isi kandungannya yang menyatakan 30 MP BN menyokong Anwar, adalah palsu.

Setiausaha Agung MCA Datuk Chong Sin Woo dalam kenyataan hari ini (23 November 2022) berkata surat yang diserahkan kepada Yang di-Pertuan Agong bukan ketetapan sebenar Dewan Tertinggi BN.

“(Surat itu) dilihat mempersembahkan maklumat salah kepada Seri Paduka Baginda Yang di-Pertuan Agong,” katanya.

Kekalahan besar BN pada Pilihan Raya Umum Ke-15 menyaksikan beberapa pihak termasuk pemimpin parti komponen BN mendesak supaya Ahmad Zahid bertanggungjawab dengan meletak jawatan.

Zahid kini sedang berdepan 87 pertuduhan jenayah, termasuk rasuah membabitkan berjuta-juta ringgit dan dibicarakan di dua mahkamah tinggi.


Ada bekas pesakit Covid-19 alami gejala sukar dijelaskan: KP Kesihatan

Sebanyak 66 peratus daripada 1,004 bekas pesakit Covid-19 daripada kategori 4 dan 5 mengalami Sindrom Post Covid atau Long Covid di mana mereka mengalami gejala yang tidak dapat dijelaskan dengan sebarang diagnosis alternatif.

Ketua Pengarah Kesihatan Tan Sri Dr Noor Hisham Abdullah berkata antara lima simptom yang kerap dialami oleh bekas pesakit Covid-19 adalah kelesuan, kesukaran bernafas apabila melakukan aktiviti, sukar tidur malam, batuk dan kegelisahan.

Beliau berkata pada 18 Disember 2020, The National Institute for Health and Care Excellence (NICE), United Kingdom telah mengeluarkan satu garis panduan mengenai Long Covid.

“Sindrom ini merupakan suatu keadaan di mana bekas pesakit Covid-19 masih menunjukkan gejala-gejala bagi tempoh 12 minggu atau lebih dan gejala-gejala tersebut tidak dapat dijelaskan dengan sebarang diagnosis alternatif.

“Keadaan ini berpunca daripada komplikasi jangkitan Covid-19 terhadap fungsi pelbagai organ dalam tubuh seseorang individu.

Secara amnya, data klinikal menunjukkan majoriti pesakit Covid-19 di Malaysia mampu sembuh sepenuhnya. Bagaimanapun, terdapat segelintir yang terkesan dengan Sindrom Post Covid,” katanya dalam kenyataan hari ini.

Dr Noor Hisham berkata sehingga kini, rawatan yang ditawarkan adalah berdasarkan simptom yang dipamerkan pesakit dan fungsi tubuh yang terlibat dan mereka dirujuk kepada pakar bidang berkaitan bagi memastikan pesakit mendapat rawatan klinikal yang optimum.

“Kajian klinikal akan terus dijalankan bagi memahami dan mengenalpasti kesan Sindrom Post Covid dan ianya akan dimaklumkan kepada masyarakat dari semasa ke semasa,” katanya.

Sehubungan itu beliau menasihatkan pesakit Covid-19 yang didiscaj dari hospital dan diberi temujanji rawatan susulan mematuhi tarikh yang telah ditetapkan.

Katanya bagi bekas pesakit Covid-19 yang masih mempunyai gejala, dinasihatkan untuk mendapatkan nasihat perubatan dan rawatan di klinik atau hospital berhampiran. Ini penting bagi mengekalkan tahap kesihatan bekas pesakit Covid-19 pada tahap terbaik dan mengurangkan sebarang komplikasi jangka panjang.

“Oleh itu, adalah amat penting untuk menjaga diri kita dan ahli keluarga kita supaya kekal terlindung daripada bahaya Covid-19 dan mendaftar untuk mendapatkan vaksin agar dapat mengurangkan risiko dijangkiti penyakit Covid-19 yang serius.

“Ini kerana kesannya boleh berpanjangan dan mengurangkan kualiti hidup serta produktiviti seseorang. Harus diingatkan bahawa golongan muda adalah merupakan kumpulan utama warga kerja bagi pelbagai sektor di negara kita. Golongan muda yang sihat adalah kunci kepada produktiviti negara,” katanya.


Sanusi alu-alukan Saifuddin Nasution datang nak rampas Kedah

Kehadiran Setiausaha Agung PKR, Datuk Seri Saifuddin Nasution Ismail dalam misi untuk merampas kerajaan negeri daripada Perikatan Nasional (PN) dialu-alukan Datuk Seri Muhammad Sanusi Md Nor.

Menteri Besar Kedah itu berkata tidak ada masalah bagi Saifuddin Nasution untuk datang berkempen pada Pilihan Raya Negeri (PRN) di negeri tersebut, bagaimanapun menyindir Menteri Dalam Negeri itu yang hanya tahu berpolitik sahaja tapi tidak buat kerja.

“Saya alu-alukan dia (Saifuddin Nasution) mai… Dia pun Pengerusi Majlis Tindakan Negeri yang sekalipun tak pernah buat mesyuarat sekali pun, saya hanya co-chairman.

“Tak pernah mesyuarat, kalau fokus banyak sangat politik jadi lagu tue lah,” katanya pada sidang media selepas mempengerusikan mesyuarat Exco, di Wisma Darul Aman, hari ini.

Berhubung sasaran Pakatan Harapan (PH) dengan UMNO-Barisan Nasional (BN) untuk merampas kerajaan Kedah, Sanusi berkata tidak salah untuk berangan-angan.

“Angan-angan adalah percuma,” katanya ringkas.

Berhubung pengumuman Suruhanjaya Pilihan Raya mengumumkan 12 Ogos hari pengundian dengan 14 hari tempoh berkempen, Sanusi berkata ia sudah memadai kerana kempen sebenarnya sudah pun bermula lebih awal lagi.

“Nak kempen apa sangat. Sekarang pun sudah mula berkempen. Rakyat sedia maklum untuk memilih mana-mana parti menerajui negeri,” ujarnya.

Beliau yang juga Ketua Pengarah Pilihan Raya Perikatan Nasional (PN) berkata, pihaknya tidak mempunyai sebarang masalah dengan tarikh pengundian pada 12 Ogos yang diumumkan Suruhanjaya Pilihan Raya Malaysia (SPR) hari ini.

Katanya tarikh berkenaan sangat sesuai memandangkan jemaah haji sudah pulang ke tanah air ketika itu.

Terdahulu SPR mengumumkan tarikh pilihanraya enam negeri iaitu Kedah, Kelantan, Terengganu, Selangor, Negeri Sembilan dan Pulau Pinang berlangsung serentak pada 12 Ogos ini.

Manakala 29 Julai ditetapkan sebagai Hari Penamaan Calon, manakala pengundian awal pada 8 Ogos.

Beliau juga berharap semua pihak memahami semua urusan sama ada berkaitan pentadbiran, rumah tangga dan politik ada kaitannya dengan dosa dan pahala.

“Fahaman tidak boleh bercakap menyentuh hal-hal agama dalam politik tidak benar. Tak kan itu pun tak boleh cakap. Memisahkan politik dan agama adalah fahaman sekular,” katanya lagi.

Ujar beliau, PN komited berusaha untuk mentadbir kesemua enam negeri yang terbabit dengan PRN 12 Ogos ini.

“Angan-angan adalah percuma. Tak kena duit. Namun PN tetap bekerja untuk mentadbir enam negeri selepas PRN nanti,” tambahnya.

Kata beliau, mana-mana parti perlu menang sekurang-kurangnya 19 kerusi untuk mendapat majoriti mudah bagi menubuhkan kerajaan di Kedah.

“Nak tubuh kerajaan kena ada 19. Tak payah swinglah, kalau dah nak jadi pembangkang juga. Swing pun pun tak boleh tubuh kerajaan, baik tak payah,” ujarnya.


Guna kuasa undi anda untuk tubuhkan sebuah kerajaan yang stabil: Muhyiddin

Tan Sri Muhyiddin Yassin menyarankan kepada semua pengundi di Melaka untuk menggunakan kuasa undi mereka pada Pilihan Raya Negeri (PRN) kali ini bagi menubuhkan sebuah kerajaan yang stabil bagi mengelakkan berulang lagi krisis politik.

Pengerusi Perikatan Nasional (PN) itu berkata pengundi perlu mengambil pengajaran pergelutan kuasa pemimpin parti politik yang memerintah Melaka sebelum ini sehingga menyebabkan timbulnya krisis politik dan menambah kesusahan rakyat yang sudah terjejas akibat pandemik Covid-19.

“Kerana ini (PRN) berlaku ialah angkara perbuatan pemimpin politik yang tidak bertanggungjawab dalam situasi negeri Melaka dan negara masih berdepan dengan pandemik,” katanya semasa ceramah utama Melaka Bangkit Gemilang bersama PN yang disiarkan secara dalam talian melam tadi.

Bagi mengelakkan episod samapemimpin politik terlalu sibuk berebut kuasa berulang sehingga mengakibatkan kehidupan rakyat terjejas, Muhyiddin menggesa supaya pengundi Melaka menggunakan kuasa undi mereka untuk memilih parti yang lebih layak untuk memerintah kerajaan negeri.

“Esok bila mana pusat-pusat pembuangan undi saya kira akan dibuka mulai mungkin jam lapan pagi maka inilah kesempatan dan peluang yang amat baik bagi saudara-saudara kita yang ada di Melaka untuk menggunakan kuasa undinya the power of votes yang mereka ada untuk menentukan apa kehendak tujuan dan cita-cita mereka ini akan terlaksana.

“Bila mana mereka memberikan sokongan yang padu kepada semua calon Perikatan Nasional dan membentuk kerajaan pada 21 November akan datang,” katanya lagi.

Tegas Muhyiddin, peluang semasa PRN kali ini perlu digunakan sebaiknya untuk mewujudkan sebuah kerajaan negeri yang stabil dengan kuasa undi yang mereka ada.

“Jadi ini juga satu ruang dan peluang yang terbaik untuk orang Melaka menggunakan kuasa undi yang ada untuk membentuk sebuah kerajaan yang lebih stabil,” katanya lagi.

Bagi membentuk kerajaan yang stabil, Muhyiddin berkata ia memerlukan kemenangan sekurang-kurangnya 15 kerusi Dewan Undangan Negeri (DUN) tetapi adalah lebih baik sekiranya jumlah yang dimenangi melebihi angka tersebut.

“Untuk mempunyai simple majoriti (majoriti mudah) untuk orang Melaka apa simple majoritinya, 15 kerusi DUN mesti dapat dimenangi oleh satu-satu parti untuk membentuk kerajaan dengan majoriti yang mudah.

“Satu kerusi lebih 14 campur satu kerana 28 DUN yang dipertandingkan,” katanya lagi.

Muhyiddin menggesa agar pengundi Melaka mengambil iktibar pengalaman pahit yang lalu apabila dua kerajaan terdahulu yang tidak stabil jatuh akibat perebutan kuasa sesama mereka dan memberi peluang kepada PN untuk menerajui kerajaan negeri pula kali ini.

“Saya nasihatkan supaya pilih kerajaan PN dan kita telah meletakkan 28 calon, kalau seboleh mungkinnya bukan pilih setakat 15. Saya rasa boleh dapat 15.

“Seboleh mungkin bagi 18, 19 atau 20 kerusi sebaik mungkin. Saya bercakap ini bukan takabbur, ini andaian,” katanya lagi.

Menurut Muhyiddin lagi, Melaka merupakan sebuah negeri yang unik dan terdiri daripada pelbagai latar belakang kaum dan agama, ia menuntut sebuah kerajaan baharu yang berintegriti dan melaksanakan tanggungjawab dengan baik kepada rakyatnya.

“Mereka telah pun menyatakan harapan dalam masa PRN yang sedang pun berlangsung sekarang ni akan terbentuklah sebuah kerajaan yang berintegriti kerajaan yang telus, kerajaan yang akan dapat melaksanakan tanggungjawab secara berkesan dapat membela nasib rakyat jelata tidak kira apa kaum dan latar belakang mereka.

“Kerana mereka ada harapan dia ada cita-cita, supaya hidup mereka menjadi lebih bahagia,” katanya lagi.

Rakyat Melaka akan memilih kerajaan baharu melalui PRN yang akan diadakan esok, setelah dua kerajaan yang memerintah selepas Pilihan Raya Umum Ke-14 (PRU14) lalu – Pakatan Harapan (PH) dan Barisan Nasional (BN) – tumbang setelah lebih setahun.

Kerajaan PH pimpinan Adli Zahari memerintah selama 22 bulan sebelum tumbang apabila beberapa wakil rakyat, termasuk daripada DAP, mengisytiharkan keluar parti, menyusul kejatuhan kerajaan PH peringkat Persekutuan dan terbentuknya Kerajaan PN, pimpinan Presiden Bersatu, Tan Sri Muhyiddin Yassin.

Kerajaan BN Melaka pimpinan Datuk Seri Sulaiman Md Ali daripada UMNO pula bertahan kira-kira 17 bulan, sebelum dua wakil rakyat UMNO, dan masing-masing seorang dari Bersatu dan Bebas, menarik sokongan terhadapnya, susulan krisis perebutan jawatan Ketua Menteri serta projek bernilai jutaan ringgit.

Kerajaan PN peringkat Persekutuan pula tumbang setelah dikhianati 15 Ahli Parlimen UMNO diketuai Presidennya, Datuk Seri Ahmad Zahid Hamidi, yang menarik balik sokongan diberikan kepada Muhyiddin dan PN.


PRN: SPR putuskan 12 Ogos hari mengundi di enam negeri

Hari mengundi bagi enam negeri yang akan mengadakan Pilihan Raya Negeri (PRN) adalah pada 12 Ogos (Sabtu), umum Suruhanjaya Pilihan Raya (SPR).

Keputusan tersebut dibuat selepas SPR mengadakan mesyuarat khas pagi ini bagi menentukan tarikh-tarikh penting PRN yang dipengerusikan oleh Pengerusinya, Tan Sri Abdul Ghani Salleh.

Tarikh penamaan calon pula adalah pada 29 Julai dan pengundian awal ditetapkan pada 8 Ogos.

Untuk rekod, enam negeri yang akan mengadakan PRN adalah Kedah, Kelantan, Terengganu, Pulau Pinang, Selangor dan Negeri Sembilan.

Mesyuarat hari ini diadakan susulan penerimaan notis pembubaran rasmi Dewan Undangan Negeri (DUN) daripada Speaker DUN enam negeri berkenaan.

Sebelum ini Kelantan terlebih dahulu membubarkan DUN iaitu pada 22 Jun lepas, diikuti Selangor 23 Jun manakala Pulau Pinang, Kedah dan Terengganu masing-masing pada 28 Jun dan Negeri Sembilan pada 1 Julai.


Kes sembuh hampir dua kali ganda lebih tinggi daripada jangkitan

Kementerian Kesihatan (KKM) memaklumkan daripada 382 kes Covid-19 yang dimasukkan ke hospital semalam (10 April), 167 atau 43.7 peratus membabitkan pesakit kategori 3, 4 dan 5.

Ketua Pengarah Kesihatan Tan Sri Dr Noor Hisham Abdullah berkata 215 kes atau 56.3 peratus lagi melibatkan kategori 1 dan 2.

Menurutnya jumlah kes sembuh harian semalam sebanyak 15,765 kes lebih tinggi berbanding jangkitan baharu sebanyak 8,112 kes.

Sejak Januari 2020 hingga semalam negara merekodkan 4,325,818 kumulatif positif, dengan 4,144,728 pesakit telah sembuh, 35,292 kematian dilaporkan dan 145,798 kes masih aktif.

Daripada jumlah kes aktif itu, 142,513 pesakit menjalani kuarantin di rumah; 300 ditempatkan di PKRC; 2,811 dimasukkan ke hospital; dan 174 dirawat di unit rawatan rapi (ICU) dengan 110 pesakit memerlukan alat bantuan pernafasan.

Berikut adalah jumlah kes mengikut kategori yang dilaporkan semalam:

Daripada 56 kes kategori 3, 4, dan 5 yang baharu itu:

Pecahan kumulatif positif bagi setiap negeri adalah seperti berikut:

Dr Noor Hisham juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah 0.82.

Berdasarkan perkongsian beliau, tiada negeri yang mencatat Rt melebihi 1.00.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.


Hans Isaac kini Pengerusi Perbadanan Stadium Malaysia

Bekas pengerusi Perbadanan Kemajuan Filem Nasional (Finas),  Datuk Gerald Hans Isaac atau lebih dikenali sebagai Hans Isaac dilantik Pengerusi Perbadanan Stadium Nasional yang baharu bagi tempoh dua tahun.

Pelakon dan pengarah filem itu merupakan antara 16 individu yang dilantik Kementerian Belia dan Sukan (KBS) bagi menganggotai agensi itu bagi sesi 2023 – 2025.

Menteri Belia dan Sukan, Hannah Yeoh berkata pelantikan tersebut dibuat bagi memastikan hala tuju perbadanan itu menguruskan kemudahan secara mampan dan mengamalkan tadbir urus korporat yang baik.

“Perkara itu turut melibatkan usaha bagi merakyatkan fasiliti PSM untuk kegunaan orang awam dalam mempromosi gaya hidup sihat,” katanya menerusi kenyataan yang dikeluarkan oleh KBS.

Sebelum ini ketika PH memerintah, Hans Isaac dilantik sebagai pengerusi Finas selama setahun sebelum digantikan oleh Zakaria Abdul Hamid pada Mei 2020.

Selain Hans Isaac, 15 individu lain dari pelbagai latar belakang termasuk wakil sektor korporat, persatuan sukan dan kerajaan dilantik menganggotai perbadanan berkenaan.

Antaranya ialah Setiausaha Agung Konfederasi Bola Sepak Asia, Windsor Paul John, personaliti televisyen Zahir Kelvin Ong Abdullah dan Timbalan Ketua Setiausaha (Strategik) KBS, Ramona Mohd Razali.


Mangsa banjir di Johor turun

Jumlah mangsa yang terjejas banjir sejak 1 Januari lalu di Johor terus menurun kepada 95 orang setakat jam 8 pagi tadi, berbanding 271 individu, petang semalam.

Pengerusi Jawatankuasa Kesihatan dan Alam Sekitar negeri R Vidyananthan berkata hanya tinggal dua daerah masih terjejas banjir, melibatkan lima pusat pemindahan sementara (PPS) dengan Segamat kekal dengan mangsa tertinggi iaitu 83 orang diikuti Tangkak 12 orang, lapor Bernama.

“Muar telah pulih daripada banjir sepenuhnya semalam apabila PPS terakhir di daerah itu Balai Raya Kampung Jawa telah ditutup petang semalam, selain Sekolah Agama Buloh Kasap dan Balai Raya Kampung Sanglang di Segamat berikutan semua mangsa telah dibenarkan pulang ke kediaman masing-masing.

“Bagaimanapun, penduduk yang tinggal berhampiran Sungai Bekok, Empangan Bekok di Batu Pahat yang merekodkan tahap waspada dengan trend menaik, diingatkan agar sentiasa berjaga-jaga,” katanya dalam kenyataan hari ini.

Beliau berkata cuaca di seluruh negeri kini dilaporkan baik termasuk daerah terjejas banjir.


Pengundi UMNO jangan keluar undi jika tak sanggup pangkah DAP

Pemimpin Amanah menyarankan pengundi UMNO  tidak keluar mengundi pada pilihan raya negeri (PRN) 12 Ogos ini jika tidak sanggup memangkah calon DAP.

Pengarah Komunikasinya, Khalid Abdul Samad berkata tindakan itu perlu supaya tidak memberi keuntungan kepada Perikatan Nasional (PN) yang menjadi pilihan kedua selain UMNO yang memperjuangkan hak orang Melayu.

“Saya tahu memang orang UMNO susah nak pangkah calon DAP tetapi calon DAP biasanya bertanding di kawasan majoriti bukan Melayu.

“Tetapi kalau itulah yang berlaku, kalau rasa susah sangat nak pangkah calon DAP yang merupakan calon kerajaan perpaduan, lebih baik jangan keluar mengundi.

“Daripada mereka undi PN, ia hanya merugikan Pakatan Harapan dan mematikan Barisan Nasional,” katanya, lapor Utusan.

Kenyataan itu susulan respons kepada sentimen perkauman yang kuat dimainkan ketika ini membabitkan DAP sehingga dikatakan ramai pengundi Melayu lari daripada UMNO kerana tidak menerima jalinan perpaduan dengan parti itu.

Khalid turut mengingatkan pengundi UMNO yang PRN kali ini menentukan hidup mati parti itu.

“Pengundi mereka kena faham, UMNO BN sedang berusaha untuk mengekalkan survival. Yang boleh mematikan UMNO BN adalah PN, bukan PH.

“PRN ini akan menentukan BN dapat terus hidup atau mati. Sekarang ini semua penyokong BN harus ambil kesempatan untuk PN dikalahkan kerana yang boleh menggantikan UMNO adalah PN. PN yang konon nak mengambil perjuangan Melayu Islam, sementara PH membawa seruan yang berbeza.

“Maknanya, adalah lebih baik penyokong UMNO memberi undi kepada calon PH pada PRN nanti. Atau kalau tidak sanggup untuk memangkah calon yang ada, lebih baik jangan keluar mengundi dan memberi keuntungan kepada PN,” katanya.


Covid-19: Semua negeri rekod kes di bawah 1,000, 63 kematian dilapor

Jangkitan baharu Covid-19 di enam daripada 16 negeri dan Wilayah Persekutuan hari ini merekodkan peningkatan, namun semuanya di bawah paras 500 kes.

Dalam tempoh 24 jam sehingga 12 tengah hari tadi, 63 pesakit Covid-19 turut dilaporkan meninggal dunia, menjadikan kumulatif sejak awal tahun lalu hingga hari ini sebanyak 28,975 kes kematian.

Berdasarkan statistik Jabatan Kesihatan Negeri, dalam tempoh 24 jam itu juga, Kelantan, Johor, Pulau Pinang, Pahang, Perlis dan Putrajaya mencatat peningkatan kes baharu.

Kelantan merekodkan 461 kes baharu, berbanding 370 semalam. Sejak awal tahun lalu sehingga semalam kumulatif positif di negeri itu mencecah 139,040 kes, dengan 132,944 pesakit telah sembuh.

Mengikut rekod Kementerian Kesihatan (KKM) terdapat 5,103 kes aktif di negeri itu dengan 3,705 pesakit menjalani kuarantin di rumah, 732 ditempatkan di PKRC, 626 dirawat di hospital, 61 di unit rawatan rapi, dan 1,022 kematian, termasuk 219 kes ‘brought in death’ (BID).

Dari segi pemberian vaksin, seramai 1,118,255 atau 58.6 peratus individu di Kelantan telah lengkap divaksinasi, manakala 61.4 peratus atau 1,172,416 lagi menerima sekurang-kurangnya satu dos, 12,171 menerima dos penggalak, dan 38.6 peratus lagi belum divaksin.

Sementara itu, Johor merekodkan 408 kes hari ini, berbanding 363 semalam; Pulau Pinang (318 hari ini, 255 semalam); Pahang (288 hari ini, 256 semalam); Perlis (46 hari ini, 16 semalam); dan Putrajaya (34 kes hari ini, 33 semalam).

Selangor kekal mencatat jumlah jangkitan baharu tertinggi, tetapi di bawah paras 1,000. Negeri itu hari ini merekodkan 883 kes baharu berbanding 1,128 semalam.


Juri Mahkamah Persekutuan AS lihat resit Rosmah beli berlian AS$23 juta

Juri Mahkamah Persekutuan Amerika Syarikat (AS) dalam perbicaraan bekas jurubank Goldman Sachs, Roger Ng, akhirnya melihat bukti kukuh tentang barang kemas yang dibeli dengan wang yang didakwa diseleweng dalam skandal rasuah melibatkan berbilion-bilion ringgit dana 1Malaysia Development Berhad (1MDB).

Bagaimanapun, juri tidak dapat melihat kalung sebenar bernilai AS$23 juta dengan berlian merah jambu yang cukup besar yang dicipta oleh tukang emas berprestij New York, Lorraine Schwartz untuk isteri bekas Perdana Menteri Datuk Seri Najib Razak – Datin Seri Rosmah Mansor.

Mereka juga tidak ditunjukkan gambar rantai dan berlian merah jambu itu, ketika perbicaraan pada Rabu, sebaliknya hanya melihat invois.

Schwartz secara peribadi menghantar rantai itu kepada Rosmah semasa tinggal di atas kapal layar di Monaco, yang turut disertai ahli perniagaan dalam buruan, Jho Low.

Di Mahkamah Persekutuan Brooklyn, New York, di mana pihak pendakwa sedang menggulung kes terhadap Ng, mereka menunjukkan kepada juri bagaimana berbilion-bilion dolar dialihkan daripada tiga transaksi bon 1MDB bernilai AS$6.5 bilion oleh Jho Low, dan digunakan untuk membeli barangan mewah.

Low juga dituduh mengalihkan dana daripada 1MDB kepada anak tiri Najib, Riza Aziz, yang merupakan rakannya, untuk membantu menghasilkan filem boxoffice, The Wolf of Wall Street.

Memberitahu mengenai seutas rantai berlian 22 karat, Schwartz seorang tukang emas berprestij di New York memaklumkan kepada mahkamah bahawa dia memperoleh perjanjian bernilai AS$23 juta untuk menjual barang kemas itu kepada Rosmah.

Memetik Bloomberg Schwartz dihubungi oleh Jho Low pada Jun 2013 untuk menghasilkan seutas “rantai berlian merah jambu dengan permata berbentuk hati”.

Tetapi semasa Rosmah meminta berlian 18 karat, “Schwartz berkata dia hanya mempunyai berlian merah jambu 22 karat,” dan perjanjian AS$23 juta telah dicapai untuk berlian yang lebih besar itu.

Schwartz kemudiannya menghantar sendiri kalung itu kepada Rosmah semasa dia tinggal di atas kapal layar dengan Low di luar pantai Monaco, menurut rekod.

Rekod juga menunjukkan Rosmah kemudian membeli tambahan AS$1.3 juta barang kemas daripada Schwartz pada 2014.

Bukti yang dikemukakan oleh Schwartz bercanggah dengan dakwaan Najib Razak pada 2018 bahawa berlian merah jambu itu adalah hadiah daripada Sheikh Mansour Zayed dari Emiriah Arab Bersatu (UAE) ketika diwawancara Al Jazeera dalam program “101 East”.


Kes baharu turun sedikit

Jangkitan harian Covid-19 di seluruh negara dalam tempoh 24 jam pada Jumaat (1 April 2022) – hari pertama fasa peralihan ke endemik – turun sedikit berbanding Khamis.

Menerusi laman sesawang CovidNOW kendalian Kementerian Kesihatan (KKM), semalam sebanyak 17,476 jangkitan baharu direkodkan, berbanding 18,560 kes pada Khamis.

Jumlah itu menjadikan kumulatif positif kini mencecah 4,219,395 kes, dengan 3,977,403 pesakit telah sembuh, 35,013 kematian dan 206,979 kes masih aktif.

Daripada jumlah kes aktif itu seramai 201,924 pesakit masih menjalani kuarantin di rumah; 615 ditempatkan di PKRC; 4,177 dimasukkan ke hospital; dan 263 pesakit dirawat di unit rawatan rapi (ICU) dengan 162 daripadanya memerlukan alat bantuan pernafasan.

Tujuh negeri dan Wilayah Persekutuan merekodkan peningkatan jangkitan harian semalam, dengan Kuala Lumpur merekodkan 1,191 kes berbanding 1,188 kes pada Khamis.

Jumlah itu menjadikan kumulatif positif sebanyak 328,893 kes, dengan 306,765 pesakit telah pulih, 2,791 kematian dan 19,337 kes masih aktif.

Daripada jumlah kes aktif itu seramai 18,881 pesakit masih menjalani kuarantin di rumah; 120 ditempatkan di PKRC; 316 dimasukkan ke hospital; dan 20 pesakit dirawat di ICU, dengan 12 daripadanya memerlukan alat bantuan pernafasan.

Sementara itu, Perak pula merekodkan 788 kes baharu berbanding 751 pada Khamis, diikuti Sarawak (648 kes baharu, 639 Khamis); Pahang (496 kes baharu, 480 Khamis); Melaka (439 kes baharu, 338 Khamis); Sabah (270 kes baharu, 214 Khamis); dan Labuan (56 kes baharu, 42 Khamis).


Seorang lelaki ditahan selepas cederakan EXCO DAP di Pulau Pinang

Seorang lelaki ditahan bagi membantu siasatan berhubung insiden Pengerusi Jawatankuasa Perumahan, Kerajaan Tempatan dan Perancangan Bandar dan Desa Pulau Pinang Jagdeep Singh Deo cedera dipercayai akibat diserang dalam kejadian Jumaat lepas.

Ketua Polis Pulau Pinang Datuk Mohd Shuhaily Mohd Zain ketika dihubungi mengesahkan penahanan itu dan suspek kini direman selama dua hari bagi membantu siasatan, lapor Bernama.

“Ya saya sahkan polis menahan seorang lelaki bagi membantu siasatan kes itu,” katanya namun enggan mengulas lanjut berhubung kes tersebut kerana dalam siasatan.

Kes itu disiasat mengikut Seksyen 325 Kanun Keseksaan.

Difahamkan, dalam kejadian kira-kira 8.30 malam itu, Jagdeep berada di sebuah restoran di Tanjung Bungah, di sini apabila seorang lelaki dipercayai warga asing tidak dikenali menghampirinya dan kemudian menolaknya sehingga terjatuh.

Susulan kejadian itu, ahli politik berusia 51 tahun tersebut mengalami kecederaan patah pergelangan kaki kirinya dan kini dirawat di sebuah hospital swasta di sini.


Tarikh PRN Johor akan diputuskan dalam mesyuarat SPR pada 9 Feb

Penetapan tarikh bagi Pilihan Raya Negeri (PRN) Johor akan dimuktamadkan Suruhanjaya Pilihan Raya (SPR) dalam mesyuarat khas pada 9 Februari depan nanti.

SPR akan bermesyuarat bagi menentukan tarikh penting seperti hari penamaan awal, mengundi awal dan mengundi biasa dalam PRN Johor nanti.

Setiausaha SPR, Datuk Ikmalrudin Ishak, berkata mesyuarat akan dipengerusikan Pengerusi SPR, Datuk Abdul Ghani Salleh itu antara lain membincangkan tarikh bagi writ pilihan raya dan daftar pemilih yang akan digunakan serta persiapan lain bagi mendepani PRN berkenaan.

“Berdasarkan Fasal (4) Perkara 23 Bahagian Kedua, Undang-Undang Johor, Undang-Undang Tubuh Kerajaan 1895 berkehendakkan suatu pilihan raya umum diadakan dalam tempoh 60 hari dari tarikh pembubaran DUN berkenaan.

“Satu sidang media akan diadakan sejurus selepas mesyuarat khas itu,” katanya dalam satu kenyataan hari ini.

Beliau berkata, SPR secara rasmi sudah menerima notis daripada Speaker Dewan Undangan Negeri (DUN) Johor berhubung pembubaran DUN Johor penggal yang ke-14 semalam, sebagaimana termaktub di bawah Fasal (2) Perkara 23 Bahagian Kedua, Undang-Undang Johor, Undang-Undnag Tubuh Kerajaan 1895.

Sabtu lalu, Sultan Johor, Sultan Ibrahim Iskandar berkenan menandatangani watikah pembubaran DUN Johor bagi memberi laluan kepada PRN.

Pada hari sama, Sultan Ibrahim berkenan menerima mengadap Menteri Besar, Datuk Hasni Mohammad jam 5 petang di Istana Bukit Serene, Johor Bahru.

Minggu lalu, Hasni memberi jaminan sistem penyampaian kerajaan negeri tidak akan terganggu sekiranya PRN diadakan di negeri itu dan jentera kerajaan akan terus berfungsi sepanjang tempoh berkenaan.


247,643 individu dewasa telah terima dos penggalak kedua

Seramai 163,405 atau 0.7 peratus individu dewasa berusia 18 tahun hingga di bawah 60 tahun telah menerima dos penggalak kedua vaksin Covid-19 sehingga semalam (10 Julai 2022).

Sementara, 16,109,656 atau 68.5 peratus lagi individu dalam lingkungan usia itu menerima suntikan dos penggalak pertama, menurut data terbaharu Kementerian Kesihatan (KKM) hari ini.

Sejak Program Imunisasi Covid-19 Kebangsaan (PICK) dilancarkan 24 Februari tahun lalu hingga semalam juga seramai 23,030,686 atau 97.9 peratus individu dewasa telah menerima dua dos, manakala 23,308,634 atau 99.1 peratus menerima dos pertama.

Sementara itu, seramai 84,238 atau 2.3 peratus individu berusia 60 tahun dan ke atas telah menerima dos penggalak kedua, manakala 70.5 peratus atau 2,572,611 lagi menerima dos penggalak pertama.

Selain itu, 92.8 peratus atau 3,386,437 lagi golongan berkenaan menerima dos kedua, dan 93.4 peratus atau 3,406,640 lagi menerima dos pertama, kata KKM dalam kenyataan hari ini.

Bagi remaja berusia 12 hingga 17 tahun pula, seramai 182 individu telah menerima dos penggalak kedua dan 44,231 atau 1.4 peratus menerima dos penggalak kedua.

Secara keseluruhannya 2,894,593 atau 93.0 peratus remaja menerima dua dos vaksin Covid-19, manakala 2,974,984 atau 95.6 peratus menerima dos pertama.

Sejak 3 Februari lalu hingga semalam juga, seramai 1,416,110 atau 39.9 peratus kanak-kanak berusia lima tahun hingga di bawah 12 tahun telah menerima dos kedua, manakala 1,766,684 atau 49.8 peratus menerima dos pertama.


Sama kebal dengan peserta baju hitam, Anwar mahu hadir ke Parlimen

Ketua Pembangkang Datuk Seri Anwar Ibrahim nampaknya sama kebal dengan peserta baju hitam yang tidak takut ancaman Covid-19 dan tetap mahu hadir ke Parlimen esok walaupun Sidang Khas Dewan Rakyat sudah ditangguhkan.

Melihatkan semangat pejuang baju hitam semalam yang menyokongnya, Anwar semakin membara semangat untuk menjadi bakal Perdana Menteri dengan mendesak supaya pintu Parlimen dibuka esok bagi membolehkannya menjerit-jerit dalam dewan sama seperti penyokongnya di Dataran Merdeka.

Anwar dengan nada keras mendakwa kononnya penangguhan tersebut bermotifkan politik, ia walaupun sebelum ini sudah terdapat lebih 40 kes positif Covid-19 dilaporkan dikesan melibatkan individu di Parlimen.

“Kami juga memberi amaran keras kepada Tan Sri Muhyiddin Yassin agar tidak memperalat agensi dan Kementerian-Kementerian, termasuk ketua pengarah kesihatan, untuk menutup Parlimen pada Isnin ini,” kata Presiden PKR Anwar, Setiausaha Agung DAP Lim Guan Eng dan Presiden Amanah Mohamad Sabu dalam satu kenyataan bersama hari ini.

“Ketua Pengarah Kesihatan juga diingatkan agar tidak membenarkan diri beliau diperalat demi menutup Parlimen dan menghalang sidang khas seperti yang dititah KDYMM Seri Paduka Baginda Yang di-Pertuan Agong.”

Sebelum ini, Setiausaha Dewan Rakyat Nizam Mydin Bacha Mydin memaklumkan Ahli-Ahli Parlimen sidang khas yang sepatutnya bersambung esok akan ditangguhkan pada tarikh yang akan dimaklumkan, selari dengan cadangan Ketua Pengarah Kesihatan Tan Sri Noor Hisham Abdullah dan penilaian risiko Covid-19 oleh kementerian kesihatan.

Pada Khamis, Noor Hisham mengarahkan supaya bangunan Parlimen dikuarantin susulan pengesanan beberapa kes Covid-19 di lokaliti tersebut.

Langkah tersebut menimbulkan bantahan daripada ahli-ahli Parlimen pembangkang, yang menunggu penjelasan kerajaan mengenai teguran Istana Negara berhubung pembatalan ordinan-orfinan darurat oleh kerajaan.

Terdahulu, Timbalan Perdana Menteri, Datuk Seri Ismail Sabri Yaakob berkata penangguhan Sidang Khas Dewan Rakyat esok dibuat atas nasihat Noor Hisham selepas penilaian risiko berikutan peningkatan kes dikesan di Parlimen sejak Isnin lalu.

“Jika di tempat lain, apabila jumlah kes positif dikesan melebihi 40, kawasan itu sudah dikenakan Perintah Kawalan Pergerakan Diperketatkan (PKPD). Jadi inilah yang orang marah, seolah-olah kami ini ‘kayangan’ ada imuniti dan kekebalan.

“Sepatutnya persidangan tidak boleh dijalankan. Tetapi kebenaran khas diberikan dengan mengurangkan bilangan seramai 80 orang yang boleh berada dalam dewan serta memendekkan perbahasan bagi mengelakkan berlaku penularan,” katanya lapor Bernama semasa sidang media.


AS bakal hasilkan 1 bilion vaksin mRNA setiap tahun

Amerika Syarikat (AS) bakal menghasilkan hampir satu bilion dos vaksin mRNA setiap tahun, bermula tahun depan sebagai persiapan ketika pandemik dan bagi menghadapi gelombang pada masa depan.

Penyelaras tindak balas Covid-19, Jeff Zients memaklumkan matlamat program tersebut adalah untuk meningkatkan kapasiti sedia dengan tambahan pengeluaran satu bilion dos setahun, bermula pada separuh kedua 2022.

“Bagi mencapai matlamat itu, Jabatan Kesihatan AS meminta syarikat yang mempunyai pengalaman menghasilkan vaksin mRNA untuk mengenal pasti peluang meningkatkan kapasiti pengeluaran.

“Selain menyediakan lebih banyak pengeluaran dos vaksin kepada penduduk AS, juga akan membolehkan AS membantu negara lain,” jelasnya.

Tambahnya, sehingga semalam, Washington sudah menbekalkan 250 juta dos ke 110 negara secara percuma, lebih daripada sumbangan semua negara lain digabungkan.

“Pelan ini juga akan membantu pihak kami menghasilkan bekalan dos vaksin dalam tempoh enam ke sembilan bulan selepas mengenal pasti patogen dari mana-mana pandemik pada masa akan datang,” katanya.

Menurut media AS, sokongan penduduk terhadap Presiden AS, Joe Biden semakin merosot sejak musim panas dan Beliau akan meningkatkan tindakan untuk memerangi wabak dan dijangka akan membuat pembelian 10 juta rawatan antivirus Covid-19 dalam masa terdekat.

Menurut Pusat Kawalan dan Pencegahan Penyakit, sehingga kini AS merekodkan lebih 760,000 kematian dan merupakan negara yang paling teruk terjejas di dunia akibat penularan Covid-19 serta sejak minggu lalu, purata kes harian juga sudah melebihi 1,000 korban sehari. – Agensi